Aj malá nehoda môže znamenať veľké komplikácie

Ako postupovať?

Kto búra, platí viac

Správa o nehode

Prvá pomoc pri nehode

Zavolať políciu aj k menšej nehode nemôže byť na škodu.

Ponáhľate sa ráno do práce, keď do vás na križovatke zozadu vrazí iné auto. Škoda na autách na prvý pohľad nie je veľká. Dobrá správa je, že sa nemusíte zdržiavať volaním polície. Stačí vyplniť Správu o nehode, ktorú by mal každý vodič voziť so sebou v aute. Zákon to dovoľuje. Podmienkou je, aby vinník priznal svoju vinu a uviedol to tak aj v správe. Musí tiež ísť o nehodu, pri ktorej sa nikto nezranil, nebol pod vplyvom alkoholu, škoda je do 3990 eur a nebol poškodený verejný majetok, napríklad zvodidlá. Ak má poškodený vodič uzavreté v poisťovni len povinné zmluvné poistenie, má len jednu možnosť. Uplatniť si nárok na náhradu škody z povinného poistenia vinníka nehody. „Povinné zmluvné poistenie kryje výlučne škody, ktoré spôsobím svojím vozidlom inému vozidlu a škody, ktoré spôsobím vozidlom na zdraví a živote inej osoby,“ povedala hovorkyňa Allianzu Helena Kanderková. Ak si poškodený platí aj havarijné poistenie, je na ňom, či si uplatní náhradu škody z povinného poistenia auta vinníka, alebo zo svojej havarijnej poistky. „V prípade zisteného škodcu je často komfortnejšie uplatniť si náhradu škody z havarijného poistenia, poisťovňa si následne škodu vymôže z povinného poistenia škodcu,“ poznamenal Jozef Czere z OVB Allfinanz Slovensko. Či sa to však oplatí aj z finančného hľadiska, je otázne. Tu hrá podľa Petra Világiho z Fincentra rolu napríklad aj vek auta a aj to, v ktorej poisťovni je havarijná poistka poškodeného a povinné poistenie vinníka. Vinník má len jednu možnosť – uplatniť si škodu z vlastnej havarijnej poistky – ak ju má. Analytik však odporúča volať políciu aj v prípade malej škody. Tá môže byť totiž malá len prvý pohľad. „Zavolať políciu je jediný zaručený spôsob, ako sa poškodený vyhne komplikáciám, ak nemá v aute kameru a nevie priebeh nehody jednoznačne zdokumentovať.“ Pri nárokovaní náhrady škody sa totiž môže vyskytnúť napríklad problém so zlým odhadom výšky škody. „Je len na účastníkoch nehody, či v prípade sporu s poisťovňou budú vedieť dokázať, že výška škody prevyšujúca 3990 eur nebola zrejmá,“ dodal. Na parkovisku pri nákupnom centre okolo vášho auta zmätene pobehuje iný vodič. Pri parkovaní vám nešťastnou náhodou odtrhol spätné zrkadlo. Mal toľko slušnosti, že na vás počkal pri aute, situáciu chce riešiť na mieste a ponúka vám 50 eur na novú súčiastku. Aj toto je jedno z riešení. Ak naň však prikývnete, vystavujete sa riziku. V určitých prípadoch sa podľa Vladimíra Cvika zo spoločnosti Netfinancie dá takýto spôsob kompenzácie pochopiť. „Ak je miera zavinenia jasná, celý rozsah poškodenia zrejmý – bez prípadných skrytých poškodení – a odhad skutočnej škody akceptovaný,“ spresnil. Világi však takéto riešenie vo všeobecnosti neodporúča. „Neviem si úplne predstaviť, ako sa dá náhrada za rozsah poškodenia presne vyčísliť na mieste nehody,“ poznamenal. Ak by ste do tohto riešenia išli, vinník je aj tak povinný nahlásiť škodu poisťovni do 15 dní. Mal by tiež vedieť, že peniaze vyplatené poškodenému mu už poisťovňa nevyplatí. Na križovatke vám nedalo prednosť auto prichádzajúce z protismeru. Máte otlčené plechy, škoda nie je veľká. Nehoda, ktorú by ste za normálnych okolností vedeli vyriešiť aj bez polície. Problém je v tom, že vinník je majiteľom jedného zo 60-tisíc áut, ktoré jazdia bez povinného zmluvného poistenia po slovenských cestách. Keďže sa poistenie vypláca z poistky vinníka, kolízia s takýmto vodičom znamená komplikácie. O peniaze by však poškodený vodič nemal prísť. Môže si ich nárokovať v Slovenskej kancelárii poisťovateľov. Tá by vám mala škodu uhradiť, bude to však trvať dlhšie. „Maximálne však do troch mesiacov odo dňa oznámenia poškodeného o škodovej udalosti,“ uviedol Ľuboš Fiam zo Slovenskej kancelárie poisťovateľov. Poškodený musí hodnoverne preukázať, že ku škode došlo. Oplatí sa mať správu od polície. Aj v tomto prípade treba vypísať Správu o nehode. Pomôžu aj svedecké výpovede a fotografie z miesta nehody. „Na stránke www.skp.sk sú k dispozícii príslušné tlačivá. Vyplnené tlačivo spolu s dokumentáciou k škodovej udalosti zašle do Slovenskej kancelárie poisťovateľov,“ uzavrel Fiam. Šiniete si to po okresnej ceste, obdivujete okolitú prírodu a vtom – ťuk. Na čelnom skle vám pristane kamienok vymrštený spod kolies auta idúceho pred vami. Podarilo sa vám zastaviť vinníka a ten je ochotný spolupracovať. Napriek tomu ešte nemáte nič vyhraté. Preukázať vinu pri takejto udalosti nie je jednoduché. So stopercentnou istotou sa to dá len so špeciálnou kamerou umiestnenou vo vozidle. „Pomôže aj svedok, ktorý sedel s poškodeným vodičom v motorovom vozidle,“ spresňuje Világi. Problém je podľa analytika Cvika v tom, že určiť hranicu medzi poistnou udalosťou a poistným podvodom je pri týchto škodách náročné. Ide pritom o najčastejšiu škodovú udalosť. „Vo všeobecnosti platí, že škodca nemôže jednoznačne potvrdiť vznik škody v danom čase a na danom mieste. Nemôže teda ani priznať vznik zodpovednosti za škodu,“ pripustil opatrnosť poisťovní Peter Fafalák z Unionu. Menej podozrievavo sa k takýmto škodám poisťovne stavajú, ak sú vozidlá poškodeného a vinníka z iného okresu, a nedokáže sa, že by sa vinník s poškodeným mohli poznať. Jozef Czere z OVB Allfinanz si myslí, že skúsený finančný sprostredkovateľ vie poradiť, v ktorej poisťovni majú vodiči dobré skúsenosti s vyplácaním tohto druhu škody. To vám však v úlohe poškodeného nepomôže, pretože škoda z PZP sa uhrádza z poistenia vinníka a vy nedokážete ovplyvniť, v ktorej inštitúcii je poistený. Ak je to možné, vodiča, od ktorého vám odletel kamienok do čelného skla, treba zastaviť, vypísať Správu o nehode a pokúsiť sa získať peniaze od poisťovne, radia analytici. „Ak si chcem ušetriť starosti so zastavovaním vinníka a následnú neistotu, či dôjde k poistnému plneniu, je dobré vybrať si priuzatváraní PZP poisťovňu, ktorá vie ponúknuť pripoistenie čelného skla,“ dodal Czere. Vladimír Cvik z Netfinancie odhaduje, že v súčasnosti je plnená asi každá piata nahlásená škoda na čelnom skle, ktorá je dôveryhodne preukázaná. Na parkovisku vás pri odchode z práce čaká nemilé prekvapenie – preliačené dvere na aute. Nikde nikoho, žiadni svedkovia. Ani vizitka za stieračom. Povinné zmluvné poistenie vám nepomôže, keďže vinníka nepoznáte. „Poškodený v tomto prípade veľa možností nemá,“ pripustil Világi. Ak si platíte havarijné poistenie, môžete si riešiť škodu prostredníctvom neho. Takáto škodová udalosť však môže mať vplyv na váš bonus a výšku poistného v ďalšom poistnom období. „Je to na individuálnom posúdení škodovej udalosti konkrétnou poisťovňou,“ spresnil Cvik. Világi upozornil, že poškodený vodič musí počítať s úhradou spoluúčasti. „Tá je najbežnejšie vo výške päť percent z výšky škody, minimálne 165 eur,“ dodal. Aj v tomto prípade odporúča zavolať políciu. „Útek z miesta nehody robí zo škodovej udalosti automaticky dopravnú nehodu, bez ohľadu na výšku škody,“ dodal. Určitú šancu máte, ak vám auto neznámy vinník nabúral na parkovisku nákupného centra alebo v centre mesta, kde bežne bývajú kamery. „To je jediný spôsob, ako prinútiť arogantných vodičov, aby neutekali.“ Ak sa už rozhodnete pre čerpanie odškodného z havarijnej poistky, dobre si to spočítajte. Aby vás spoluúčasť a prípadná strata bonusov v poisťovni nevyšli drahšie, ako keby ste si dali auto opraviť na vlastné náklady. Poškrabal vám neznámy dobrák auto s kľúčom v ruke? Našli ste na parkovisku auto s prepichnutými pneumatikami? Ak sa na vašom aute podpísal vandal, získať náhradu škody nebude ľahké. „Povinné zmluvné poistenie chráni všetky autá, len nie to vaše,“ upozornil Jozef Czere z OVB Allfi- nanz Slovensko. Ak chcete byť chránený proti vandalom, nebude vám stačiť PZP ani klasická havarijná poistka. Vandalizmus je jedným z rizík, proti ktorému sa však môžete pripoistiť v rámci povinného aj havarijného poistenia. „Lenže nie je automaticky súčasťou každej poistky,“ dodal. „Ak nájdeme svoje odstavené vozidlo poškodené bez známeho vinníka, v prípade havarijného poistenia si vieme uplatniť náhradu škody ako tzv. parkoviskovú škodu,“ spresnil Czere. Ak sa na aute vybúrili vandali, treba myslieť aj na to, že na škode budete niesť spoluúčasť. „O tú vám poisťovňa zníži plnenie,“ dodal. Okrem toho, že k takejto nehode je nutné volať políciu, by ste mali vedieť, že povinné zmluvné poistenie vám ani v tomto prípade nepomôže. Môžete si k nemu však za- platiť pripoistenie práve pre prípad kolízie s lesnou zverou. „Niektoré poisťovne toto pripoistenie v rámci kampaní ponúkajú ako benefit pri uzatvorení povinného zmluvného poistenia,“ poznamenal Czere. Nejde o nákladný produkt, podľa Czereho stojí približne 15 eur na rok. Na zaparkované auto vám spadla škridla, ktorú odfúklo pri silnom vetre z poškodenej strechy domu. Alebo naň spadol počas víchrice strom. Pre takéto prípady je dobré mať okrem povinnej poistky aj pripoistenie proti živlom alebo komplexné havarijné poistenie. „Dobrou správou je, že dnes si pri- poistenie môžete vybrať podľa svojich potrieb. Nemusíte si kupovať komplexné drahšie havarijné poistenie,“ spresnil Czere. Vyberiete si len pripoistenie proti rizikám podľa vlastného uváženia. „Alternatívou je komplexné poistenie s vyššou spoluúčasťou, ktoré je cenovo lacnejšie.“ Niektoré poisťovne majú riziko živelnej udalosti obsiahnuté už v základnom modeli havarijného poistenia. Tento text ste mohli čítať vďaka tomu, že platíte za obsah. Vážime si to.


Prežili útoky na dvojičky, teraz o nich rozprávajú turistom

Prehliadky usporadúva nezisková organizácia 9/11 Tribute Center s cieľom informovať verejnosť o útokoch a ich následkoch.

NEW YORK. Stovky osôb, ktoré 11. septembra 2001 zažili hrôzu v podobe teroristických útokov na budovy Svetového obchodného centra (WTC) v New Yorku, pracujú teraz v obnovenom komplexe WTC ako dobrovoľní turistickí sprievodcovia. Informovala o tom vo štvrtok agentúra AP, pričom uviedla, že jednou zo sprievodkýň je žena, ktorá stihla utiecť po schodoch z 82. poschodia horiacej severnej veže WTC. Ďalším je bývalý lekár z Washingtonu, ktorý pri útokoch prišiel o syna, zamestnanca maklérskej firmy Cantor Fitzgerald. Kvôli turistickým prehliadkam teraz dochádza do New Yorku raz za mesiac vlakom. Prehliadky usporadúva nezisková organizácia 9/11 Tribute Center s cieľom informovať verejnosť o útokoch, ich následkoch, ako aj osobných príbehoch ľudí, ktorí prežili. Inštitúcia doposiaľ vyškolila približne 800 sprievodcov pochádzajúcich z radov preživších, záchranárov, pozostalých či ďalších obyvateľov newyorskej časti Dolný Manhattan. Niektorí zo sprievodcov tvrdia, že práve rozprávanie o svojich zážitkoch im pomáha v tom, aby sa emočne uzdravili. Nové WTC, ktoré je ešte stále vo výstavbe, bude mať šesť nových mrakodrapov, pričom ústrednou budovou je One World Trade Center. Komplex zahŕňa tiež pamätník obetiam útokov z roku 2001, múzeum, ako aj nový dopravný uzol. Pri koordinovaných útokoch islamských fanatikov z 11. septembra 2001 zahynulo v USA takmer tritisíc ľudí.


AUTORSKÁ STRANA PETRA SCHUTZASplátka do Kremľa, paródia na snem a tyran Danko

Tillerson. Najdôležitejší – potenciálny! - člen Trumpovej vlády je príliš zložitý, aby sa dalo z voleja a natvrdo povedať, že nominácia je rovno z Kremľa, ktorý si takto vyberá prvú splátku za participáciu na kampani víťaza. To, čo sa vyhlásiť dá už kategoricky, je, že kandidát s lepšími vyhliadkami neprejsť Kongresom ako nositeľ štátneho vyznamenania od Putina sa v USA ešte nenarodil. Známe slovenské príslovie, radšej trikrát merať, ako sa raz posrať, preto platí zatiaľ aj pre silnú prognózu, že Jalta II je základ svetového poriadku 21. storočia. Samozrejme, rovnako platí, že ak Tillersona schvália, iba raz sa posrať nebude stačiť. Absolútnou skúškou inštitúcií americkej demokracie, akú ešte nepamätajú a ktorá rozhodne veľmi veľa, je už prebiehajúca interpretačná vojna, že čo vlastne vyplýva z dôkazov CIA a spol. o internacionálnej pomoci Kremľa pre kampaň Trumpa. Hm. Veľmi veľa. Palmýra a katastrofa Aleppa. Keby nešlo o multidimenzionálnu tragédiu, tak skutočnosť, že islamisti si vzali späť Palmýru, by sa čítala iba ako skvelé vysvedčenie vojenskostrategických kompetencií východnej mocnosti. Najväčšia humanitárna katastrofa 21. storočia – s prehľadom väčšia než napríklad Srebrenica a obliehanie Sarajeva - je ochutnávkou krásneho nového zajtrajška, keď nedokonalý a chybujúci policajt vloží bezpečnosť sveta do rúk najhoršieho mafiána. Vivat, Obama. Boris a jeho minulosť. Autorská nepripravenosť na kategorické stanovisko k materiálom ÚPN (a tiež NBÚ) v zmysle, či ide o priame (nezvratné) dôkazy, alebo „iba“ silné či slabšie indície, je úplne irelevantná vo vzťahu k budúcnosti Kollára ako „politika“. (Sotvakomu a málokedy sa podarí nájsť pre úvodzovky lepšie umiestnenie.) Váhavosť vyraziť ho z kontroly SIS len a iba potvrdzuje, že bezpečnostné bezvedomie slovenskej politickej triedy dosiahlo už štádium terminálne. Takže – a teraz ide pointa – je de facto už aj jedno, či nejaký (potenciálne) vydierateľný pašerák má do bezpečnostných zložiek vhľad, alebo nie. „Snem“. Súhlas s predsedom Ficom, že je „nekompetentnosť slovenských médií, že venovali pozornosť tomu, kto sa stal a kto sa nemal stať podpredsedom“, je úplný. Dá sa dokonca prisadiť, že na otázku, čo je absolútna nekompetentnosť, je správna odpoveď zaoberať sa Blanárom & Žigom. Venovali sa oni v Prešove však aj inému. Trebárs rehabilitácii osvedčeného rómskeho nepriateľa, ktorý si v rétorike zrejme vymení vedúcu pozíciu s islamisticko-moslimským. (Už len preto, lebo odmietnutie tzv. flexibilnej solidarity cez víkend korunuje fiasko slovenského predsedníctva v Rade EÚ.) Keby sme boli kdekoľvek inde než na Slovensku, tak po zdôvodnení, že takto chce vytlačiť extrémistov, by už predsedu viezli na kliniku. Vyhlásenie vojny politickej korektnosti nie je tiež nóvum, len krádež zo špajzy popletenej časti pravice. Na také absurdum, akým je útok proti politickej korektnosti, kde jej nikdy nebolo – teda na Slovensku –, môže prísť len Fico, ktorému hokej v oblasti hlavy nedovoľuje rozlíšiť, čo sa oplatí ukradnúť. Po Prešove platí viac ako kedykoľvek, že najväčšie zlyhanie bratislavskej kaviarne, odkedy existuje, vôbec je, že predseda vlády a jeho strana sa stále neoznačujú ako extrémista a extrémistická. Hneď druhé v poradí je, že výraz „snem“ sa použil opäť bez úvodzoviek. Kdekoľvek oko pozrie – do blízka či do ďaleka - „udalosť“ na Šariši nemala jedinú črtu, ktorou by čo len vzdialene pripomínala to, čo sa pod titulom stranícky snem rozumie všade inde. Kolektívnu demisiu by mala skúsiť - v Japonsku by sa navrhovalo harakiri - Súdna rada. Pretože, všakáno, vyslať nepriechodného kandidáta (a tým – opäť – urobiť hanbu Slovensku) je jedna diskvalifikácia, a druhou je politická objednávka, ktorú Súdna rada ako pes vypočula. Tyran Danko. Argumenty proti predčasným voľbám, ktoré vymenoval kolega Leško, sú racionálne a dajú sa len liať lievikom do hláv všetkých zdrojov, ktoré si prečítali summit v Hainburgu ako príznak niečoho. (A kde sa mali stretnúť, ak nie v najbližšom bode s vysokou istotou, že slovenskí aktéri nenainštalovali priestorové odpočúvanie?). Video a svedectvá – zatiaľ všetko údajné – o údajnom násilníctve predsedu NR SR však môžu zafungovať aj ako čierna labuť, ktorá otočí i najracionálnejšie úvahy hore pupkom. Nemusí byť ani preukázaná pravdivosť obvinenia. Aj pokus o „vraždu charakteru“ Andreja Danka s podozrením, že odkiaľ asi tak fúka vietor, môžu byť dosť, aby naštartovali veľmi spontánny vývoj. Budovanie premiérskej aury predsedu SNS predbieha realitu aspoň o jedno kolo, avšak už zrejme nie o toľko, aby v Smere neprijímali protiopatrenia. To nie je zjavená pravda, ale konštrukcia labute veľa iných čítaní neumožňuje. Skutočnosť, že z Procházku nebude európsky sudca, odzátkovala emočný vodopád, ktorý špecifikovať nedovoľuje – fuj, už zase – politická korektnosť. Väčšmi než retroanalýzy lúzera, ktorými sa zem prehýba, je nástojčivá otázka, či kolektívnu demisiu by skúsiť nemala - v Japonsku by sa navrhovalo harakiri - Súdna rada. Pretože, všakáno, vyslať nepriechodného kandidáta (a tým – opäť – urobiť hanbu Slovensku) je jedna diskvalifikácia, a druhou je politická objednávka, ktorú Súdna rada ako pes vypočula. Keďže k role a osobnosti Procházku v dejinách už na tomto mieste – aj inde – zopár autorských stanovísk bolo, ako o poznanie lepšia bodka sa vnucuje nekrológ kolegu z brandže (SME 14.12.): „Len aby sa nezabudlo, že R. P. patrí medzi to najzaujímavejšie, čo právnicko-akademická obec na SR vôbec má.“ Výzva na „nezabudnutie“ nesie tú skrytú pointu, že ani (totálne) morálni hlupáci v politike a práve nie sú bohviečo (jackpot). Komisia McLarena (WADA) vydala druhú správu. Viac než tisíc ruských športovcov a tridsať zväzov (vrátane futbalu) sa zúčastnilo na dopingovom programe ministerstva športu, FSB a ruskej – teraz pozor - antidopingovej agentúry. Ani podstatné zvýšenie šance, že CCCP bude vylúčený z ďalších olympiád i rôznych MS, však nenaviedlo svet na ústredné posolstvo. Tým, samozrejme, je jediné - že čo je to celé Rusko vlastne za zviera. Tento text ste mohli čítať vďaka tomu, že platíte za obsah. Vážime si to.


Lietadlové lode ovládajú oceány. Briti majú novú

Námorníctva majú v súčasnosti k dispozícii 21 lietadlových lodí, až jedenásť z nich patrí Američanom.

LONDÝN, BRATISLAVA. Lietadlové lode umožňujú armádam letecky zasahovať aj ďaleko od svojho územia a od leteckých základní. Jednoznačnú prevahu má v tomto americké námorníctvo, no získať lietadlové lode sa pokúšajú aj iné krajiny. Ešte pred rokom Rusi vďaka zásahu Admirála Kuznecova v Sýrii ukazovali, že ostávajú vojenskou veľmocou. Rastúce ambície zas dokazujú krajiny ako Čína alebo India. Čína a Taliansko majú dve lietadlové lode. Francúzsko, India, Rusko, Španielsko a Veľká Británia po jednej. Lietadlovú loď má aj Thajsko, no z nej vedia vzlietnuť len vrtuľníky. Nová britská loď, pomenovaná po kráľovnej Alžbete II., je vôbec najdrahšou a najväčšou v histórii britského námorníctva. Pozrite si lietadlové lode, ktoré sú v súčasnosti v akcii.


Budhistického mnícha v Nemecku odsúdili za zneužívanie detí

BERLÍN. Budhistického mnícha odsúdil v utorok súd v bavorskom Augsburgu na sedem rokov a deväť mesiacov odňatia slobody za sexuálne zneužívanie detí. Nemecký občan, ktorého identifikujú len ako Hansa D., sa ku všetkým činom priznal, čo znamená, že nemuseli na súd vôbec predvolávať obete, aby podali svedectvo.Hans D. bol uznaný vinným v 25 prípadoch sexuálneho zneužívania detí počas obdobia pätnástich rokov. Za ten čas sa jeho obeťami stalo sedem detí vo veku štyroch až trinástich rokov. U páchateľa našli aj pornografické fotografie jeho obetí.


Rast ekonomiky eurozóny aj celej Únii sa zrýchlil

LUXEMBURG. Tempo rastu ekonomiky eurozóny aj celej Európskej únie sa v 2. kvartáli zrýchlilo. Vyplýva to z predbežných údajov európskeho štatistického úradu Eurostat. Hrubý domáci produkt eurozóny aj EÚ sa v období od začiatku apríla do konca júna 2017 po úprave o sezónne vplyvy zvýšil zhodne o 0,6 percenta oproti predchádzajúcim trom mesiacom, keď medzikvartálne vzrástol v oboch blokoch o 0,5 percenta. V medziročnom porovnaní a na sezónne upravenej báze sa tempo rastu HDP eurozóny v 2. štvrťroku zrýchlilo na 2,1 percenta z 1,9 percenta v prvých troch mesiacoch roka. A v celej EÚ stúplo na 2,2 percenta z 2,1 percenta v predchádzajúcom štvrťroku.


Ihrisko s polmesiacom vyvolalo v Berlíne kontroverzné reakcie

Preliezačka rozprúdila debatu o umiestňovaní náboženských symbolov vo verejnom priestore.

BERLÍN. Palmy, ťavy a preliezačka v orientálnom štýle. V berlínskej štvrti Neukölln postavili na pohľad obyčajné detské ihrisko na motívy rozprávky Alibaba a štyridsať lúpežníkov. Niekoľko dní pred otvorením, však ihrisko nečakane vyvolalo diskusiu o umiestňovaní náboženských symbolov vo verejnom priestore. Dôvodom je polmesiac nad drevenou preliezačkou. Niektorí ho totiž považujú za symbol islamu. Ihrisko sa stalo terčom kritiky nielen protiislamského hnutia Pegida. Rozpačité reakcie vyvolalo aj u niektorých politikov a ľudí v uliciach. Mnohí ho však podporujú. Zástupca berlínskej Kresťanskodemokratickej únie (CSU) Burkard Dregger pre nemecký denník Berliner Zeitung uviedol, že stvárnenie nového ihriska možno označiť "za originálne, alebo tiež celkom jednoducho za hlúpe". "Domnievam sa, že tento veľmi pochybný projekt vymyslel nejaký úradník, ktorý je presvedčený, že takto prispel k porozumeniu medzi národmi," uviedol Dregger. Deň po svojom vyjadrení Dregger reagoval podľa nemeckého denníka Der Tagesspiegel na celú situáciu uvoľnenejšie. "V Berlíne sú dôležitejšie témy ako detské ihrisko." Nové ihrisko kritizujú aj niektorí rodičia. "Vyzerá to síce exoticky, ale detské ihriská by nemali byť spájané s náboženstvom," uviedla 41-ročná Anja pre Berliner Zeitung. Matka šesťročného dievčatka súčasne dodala, že neexistujú žiadne preliezačky, ktoré vyzerajú ako kostol alebo synagóga. Podobne uvažuje aj zdravotná sestra Sandra, ktorá je matkou troch detí. "Náboženské symboly na detské ihriská nepatria, tak kríž ako polmesiac." Deti by mali podľa nej vyrastať v neutrálnom prostredí a nie byť vedené určitým smerom. Nájdu sa aj takí, ktorí považujú celú debatu za neopodstatnenú a zbytočnú. Caroline Lindinger pre nemecký denník Bild uviedla, že ihrisko je jednoducho pekné. "Môžeme sa iba pousmiať na tými, ktorí chcú ihrisko spájať s náboženstvom." Podobný názor na ihrisko ako Lindinger má aj Johannes Kayser, ktorý si zároveň myslí, že ihrisko podnecuje detskú fantáziu. Kayser zároveň pripomína, že neďaleko ihriska je na rohu čínska reštaurácia, pred dverami ktorej sú ázijské levy, tie podľa neho nerozčuľujú nikoho. S myšlienkou pretvoriť spustnutý priestor na detské ihrisko prišla vedúca zariadenia pre deti Güldane Yilmazová. Reakcie ľudí ju zaskočili, rozhorčenie, ktoré ihrisko vyvolalo, si nevie vysvetliť. Mnohé detské ihriská v Berlíne sú podľa Yilmazovej postavené na rôzne motívy, ako sú napríklad čarodejnice alebo Aladín. Yilmazová pre nemecký denník Der Tagesspiegel argumentuje aj tým, že polmesiac nie je iba náboženským symbolom a súčasne zdôrazňuje, že Berlín je multikultúrne mesto. Starostka berlínskej štvrti Neukölln Franziska Giffeyová rovnako nerozumie reakciám, ktoré ihrisko v spoločnosti vyvolalo. Označila ich za absurdné a pritiahnuté za vlasy. „Musíme sa pýtať, akým smerom sa uberá naša spoločnosť, keď nedokážeme prijať orientálnu rozprávku na ihrisku, bez toho, aby sme neotvárali debatu o islamizácii ,“ uviedla pre nemecký týždenník Die Welt starostka Neuköllnu.


Kozák pred Slovinskom: Za štyri roky som ešte takúto situáciu nezažil

Slovensko už v piatok vyzve silné Slovinsko.

BRATISLAVA. Slovenskí futbalisti sa pred kľúčovým duelom kvalifikácie o postup na majstrovstvá sveta 2018 proti Slovinsku (piatok 1. septembra o 20:45 v Trnave) musia vyrovnať s niekoľkými absenciami v zostave. Tréner Ján Kozák priznal, že podobné problémy, aké momentálne sprevádzajú jeho defenzívu, si za štyri roky pôsobenia pri národnom mužstve nepamätá. Posledným problémom, ktorý zastihol trénera slovenskej reprezentácie, je, že sa musí zaobísť bez brankárskej jednotky Matúša Kozáčika. Mužstvo doplnil gólman maďarského Debrecínu Ján Novota. "Nie všetci prichádzajú v stopercentnom stave z klubov. Kozáčika som videl v zápase s Ostravou. Bol koncentrovaný, podal dobrý výkon. Ale taký je futbal, musíme sa s tým vyrovnať," uviedol Kozák na štvrtkovej tlačovej konferencii. Okrem Kozáčika nemôže hrať ani jeden zo stabilného stopérskeho dua Martin Škrtel - Ján Ďurica. "Počas mojich štyroch rokov ešte takáto situácia nebola," priznal Kozák. "Chýbajú nám kľúčoví hráči. Aj náhradníci na tento post ako Saláta a Gyömbér - jeden ide na operáciu, druhý nemá mužstvo (Gyömbér tesne pred tlačovou konferenciou spečatil svoje hosťovanie do druholigového talianskeho Bari - pozn. red.), takže pre nás komplikovaná situácia. Kozáčik bude chýbať najmä v tom, že usmerňoval defenzívu," pokračoval tréner Slovenska. " Ale futbal je aj o tom. Nikto sa nebude pýtať, v akom sme hrali zložení, je to reprezentácia a v nej musíme nahradiť každého. Zostavu viem, ale formáciu, ktorá je najviac postihnutá, si ešte musím premyslieť," prezradil Kozák. So Slovincami nemajú Slováci priaznivú bilanciu. Vlani v októbri na nich nestačili, v Ľubľane prehrali 0:1. Predtým v kvalifikácii o postup na MS 2010 s týmto súperom tiež v dvoch súbojoch nedokázali bodovať. "Slovinci majú svoju silu, majú dobre organizované a kvalitné mužstvo. Vieme, že dali iba šesť gólov v kvalifikácii, ale stále majú obrovskú silu. Je to vyspelé mužstvo, proti ktorému sa nám nedarí, ale radi by sme ukázali opak," uviedol Kozák. Kapitán mužstva Marek Hamšík doplnil: "Dá sa povedať, že Slovinci sú akýmsi čiernym koňom. Je načase, aby sme prelomili nepriaznivé výsledky proti nim a zvíťazili." Slovensko má momentálne pred svojím piatkovým súperom náskok jedného bodu, v tabuľke by zostalo na druhom mieste aj v prípade remízy. To si však Kozák nepripúšťa. "Vo futbale to býva tak, že niekedy človek plánuje, ale skončí to inak. Vo futbale sa špekulovať neoplatí. Domáce prostredie nám velí zvíťaziť," uviedol 63-ročný kouč, ktorý je rád, že má v kádri aj mladých hráčov z 21-ky. "Je dobré, že môžem nominovať toľkých hráčov z tejto kategórie. Som rád, že sú medzi nami, ukazujú potenciál. Ale potrebujú čas. Sú však perspektívni a pánboh zaplať za nich." Cestu za tromi bodmi by mali slovenským futbalistom vydláždiť aj fanúšikovia, v Trnave hlásia pred piatkovým duelom vypredané. "Som rád, že si fanúšikovia našli opäť cestu na štadión. Vždy sme proti Slovincom prehrávali, takže si želám, aby sme prvý gól konečne strelili my. A to aj s podporou fanúšikov," dodal Hamšík.


Djokovič chcel, aby Becker zostal. Ten však mal podmienku

Novak nevenoval toľko času príprave na kurte v posledných mesiacoch, ako by mal a dobre to vie, tvrdí tenisová legenda.

BRATISLAVA, LONDÝN. Od začiatku to bola jasná dohoda. Mala pomôcť zvýšiť Novakovi Djokovičovi sebavedomie, mentálnu prípravu a urobiť z neho šampióna. Spolupráca srbského tenistu s Borisom Beckerom sa začala v roku 2013 a Djokovič bol v priebehu troch sezón na kurtoch takmer neporaziteľný. Do novej sezóny vstúpi Becker ako televízny komentátor Eurosportu, trénovať bývalú svetovú jednotku už nebude. Hoci Djokovič oznámil, že sa tak stalo po vzájomnej dohode, denník Bild tvrdí, že tenista chcel, aby Becker ostal v jeho tíme. Ponúkol mu novú zmluvu, Becker však mal podmienku a keďže na tú Djokovič nepristúpil, končí. „Posledný polrok bol veľmi náročný v rôznych ohľadoch. Ako tréner som mal trochu zviazané ruky, pretože som sa nemohol venovať tomu, čo som považoval za potrebné,“ povedal Becker pre CNN. „Novak nevenoval toľko času príprave na kurte v posledných mesiacoch, ako by mal a dobre to vie.“ Beckerovi sa nepáčilo, že Djokovič má okolo seba stále viac ľudí, ktorí ho ovplyvňujú. Najviac mu prekážalo, že veľa času trávi s mentálnym koučom Pepem Imazom. Španiel sa ním objavil aj na turnajoch v Paríži a v Londýne. Hoci je Imaz bývalý tenista a má aj vlastnú akadémiu, má skôr povesť duchovného vodcu či akéhosi guru. Jeho filozofiou je, že cestou ku skutočnému šťastiu je láska, dlhé objatia a vnútorná harmónia. Na jednej zo seáns, ktoré Imaz organizoval, sa dokonca po boku Djokoviča objavila aj slovenská tenistka Daniela Hantuchová. Pozval ju práve Djokovič. „Dobre sa poznám s Novakom a jeho mladším bratom, tak ma poprosili, či by som neprišla. Aj sme si párkrát zahrali, čo bolo skvelé - hrať s najlepším tenistom," vravela Hantuchová pre SME. Trénerom Djokoviča naďalej zostáva Marián Vajda. Vedie ho už vyše desať rokov, tenista naňho nedá dopustiť a dôveruje mu. Srbský tenista má za sebou veľmi turbulentný rok. Začal ho ako najlepší tenista sveta, vyhral dva grandslamy a na kurte pôsobil neohrozene. Na Roland Garros skompletizoval kariérny grandslam. V druhej polovici roka sa však trápil. Akoby stratil motiváciu. Rýchlo vypadol z olympijského turnaja, v zápasoch robil chyby. Na jeseň v Šanghaji od frustrácie rozbil raketu, roztrhal tričko a hádal sa s rozhodcom. Nedarilo sa mu a bolo to na ňom vidieť. Na konci roka prišiel aj o post svetovej jednotky. „Je ťažké pre neho nájsť novú motiváciu, keď dosiahol všetko,“ bráni ho Vajda. „Novak do tenisu investoval veľa energie a je vyčerpaný. Po toľkých rokoch a úspechoch je prirodzené, že prišiel aj útlm.“ Becker verí, že Djokovič sa vráti v najlepšej forme. "Som presvedčený, že v budúcej sezóne sa opäť vráti na vrchol. Prehry i strata prvého miesto v renkingu ho iste boleli, ale niekedy ten pocit musíte zažiť. Myslím, že sa vráti do starej dobrej formy. Samozrejme, musí na sebe pracovať, úspech nepríde zadarmo," povedal Becker pre Sky Sports.


Praha sa chráni pred terorizmom, buduje betónové zábrany

Umiestnené bloky patria mestu, ktoré na nich vynaložilo rádovo desaťtisíce korún.

PRAHA. Na Staromestskom námestí v srdci Prahy, konkrétne na konci Parížskej ulice, sa objavili betónové bloky, ktoré by tam z bezpečnostných dôvodov mali zostať aj na budúci rok. Internetový server Lidovky.cz informoval o tomto kroku vedenia českej metropoly tlačový hovorca pražského magistrátu Vít Hofman. Podľa rovnakého zdroja je umiestnenie tzv. city blokov preventívnym opatrením proti teroristickým útokom spáchaným motorovým vozidlom. Realizovali ho na základe podnetu policajného zboru. Umiestnené bloky patria mestu Praha, ktoré na nich vynaložilo rádovo desaťtisíce korún. Pražská Správa služieb umiestnila podľa českých médií city bloky už na Mariánskych hradbách, ako aj na Václavskom námestí v rámci akcie Birell Grand Prix 2017. Od stredy by mali pribudnúť aj na Jeruzalemskej a Maiselovej ulici.


Maďariča odchody z RTVS prekvapili, zaujímajú ho pravé dôvody

RTVS oznámil, že odchádzajú Juraj Rybanský a Boris Chmel.

BRATISLAVA. Ministra kultúry Mareka Maďariča zaujímajú pravé dôvody odchodu dvoch kľúčových šéfov verejnoprávneho spravodajstva. Rozhlas a televízia Slovenska (RTVS) totiž v pondelok oznámil, že ku koncu februára odchádzajú dohodou riaditeľ spravodajstva a publicistiky RTVS Juraj Rybanský a šéf televízneho spravodajstva a publicistiky Boris Chmel. „Z toho, že odchádzajú šéfovia spravodajstva, z toho som bol teda veľmi prekvapený,“ uviedol Maďarič pre novinárov počas rokovania vlády. Ako dodal, „mňa by zaujímali pravé dôvody, pre ktoré odchádzajú“. Na doplňujúcu novinársku otázku, či pochybuje o oficiálne komunikovaných dôvodoch ich odchodu, odpovedal otázkou: „Kto o tom nepochybuje?“ Fungovanie RTVS pod vedením Jaroslava Rezníka minister kultúry hodnotiť nechcel. „Je krátko ešte riaditeľ, na celkové hlbšie hodnotenie si netrúfam,“ konštatoval. RTVS tlačovou správou v pondelok podvečer oznámil, že sa dohodli na ukončení spolupráce dohodou s riaditeľom sekcie spravodajstva a publicistiky Jurajom Rybanským a vedúcim odboru televízneho spravodajstva a aktuálnej publicistiky Borisom Chmelom k 28. februáru. S Rybanským zo zdravotných dôvodov a s Chmelom zo súkromných dôvodov. „Mrzí ma to, že z RTVS odchádzam tak skoro, ale zdravie mám iba jedno,“ citovala tlačová správa Rybanského. RTVS v nej dodal, že „intenzívne pracuje na kontinuálnom zabezpečení vedenia televízneho spravodajstva a aktuálnej publicistiky v ďalšom období“.Obaja odchádzajúci šéfovia spravodajstva a publicistiky prišli do rádiotelevízie krátko po nástupe Jaroslava Rezníka do funkcie generálneho riaditeľa začiatkom augusta minulého roka. Rybanský nahradil na poste riaditeľa spravodajstva a publicistiky 15. septembra 2017 Lukáša Dika. Chmel sa stal vedúcim odboru 23. septembra 2017 a nahradil Juraj Fellegiho. Okrem nich sa nástupom Rezníkovho manažmentu v RTVS zmenilo aj vedenie rozhlasovej časti spravodajstva. Novou vedúcou odboru rozhlasového spravodajstva je od 1. októbra 2017 Petra Stano Maťašovská. Táto pozícia nebola dovtedy úplne obsadená, povereným vedúcim odboru rozhlasového spravodajstva bol Ján Balaščak.


Počas prezidentských volieb v USA zaútočili hackeri vo vyše 20 štátoch

Americký prezident Donald Trump považuje ruský zásah za hoax.

WASHINGTON. Hackeri zaútočili počas vlaňajších prezidentských volieb v USA na hlasovacie systémy v dovedna 21 z 50 amerických štátov, do väčšiny z nich sa im však napriek tomu preniknúť nepodarilo. Tamojším volebným komisiám to v piatok oznámilo ministerstvo pre vnútornú bezpečnosť USA. Predstavitelia americkej vlády pritom ešte vlani agentúru AP informovali, že hackeri zrejme pochádzajúci z Ruska, zaútočili pred voľbami na systémy vo viac ako 20 amerických štátoch. Pre volebné úrady v mnohých z týchto štátov bolo však až piatkové oznámenie z ministerstva potvrdením, že sa na tomto zozname nachádzajú. Samotné ministerstvo pritom nespresnilo, o ktoré štáty ide. Agentúra AP však kontaktovala volebné komisie vo všetkých amerických štátoch a doposiaľ odhalila, že medzi štátmi, ktoré hackeri napadli, sú Alabama, Arizona, Colorado, Connecticut, Illinois, Iowa, Maryland, Minnesota, Ohio, Oklahoma, Pensylvánia, Virgínia, Washington a Wisconsin. Kto stojí za predvolebnými kybernetickými útokmi, ministerstvo taktiež neuviedlo. Predstavitelia volebných komisií v troch amerických štátoch sa však podľa AP domnievajú, že by útoky mohli byť napojené na Rusko. Volebná komisia v štáte Wisconsin napríklad uviedla, že na jej hlasovacie systémy zaútočili hackeri "ruskej vlády". Podľa amerického ministerstva pre vnútornú bezpečnosť útočili hackeri napríklad na systémy registrácie voličov, nie však na softvér, ktorý mal na starosť sčítavanie hlasov. Väčšine z nich sa zároveň do systémov preniknúť nepodarilo. Úspešné preniknutie doposiaľ nahlásili len úrady v štáte Illinois. Moskva odmieta obvinenia Washingtonu, že ruskí hackeri útočili na americké inštitúcie a súkromné osoby, aby okrem iného ovplyvnili novembrové prezidentské voľby v prospech republikánskeho kandidáta a súčasného amerického prezidenta Donalda Trumpa. Proti obvineniam sa stavia aj samotný Trump, ktorý údajný ruský zásah do volieb považuje za "hoax".


STĹPČEK ZUZANY KEPPLOVEJÚrad v Bystrici zabrali podnikatelia s hnevom

Profil Kotlebu

Kotlebove výroky

Rozhovor s reportérom

Z uniformy do obleku

Stĺpček

Zdá sa, že na preferencie im netreba iné, len byť ventilom.

Kádre ĽSNS nemuseli robiť iné, než pozbierať prostonárodné politiky a opatriť ich svojim logom. Čo hovoria taxikári, chlapi po druhom pive či rozčúlené predavačky. Preto sa v nich tak ľahko spoznávali mnohí. Kotlebovci zbierajú aj ideové staré železo – reči o „pánovi prezidentovi Tisovi“ či mlieku za dve koruny. Tie doplnia zlorečením politikov, Rómov či utečencov. Najprv na župe a potom v NR SR si z týchto rečí urobili predmet svojho podnikania. A zdá sa, že na preferencie im netreba iné, len byť týmto ventilom. Dnes sú v Bystrici ustrašení učitelia, ktorí sa boja o prácu, ak by sa dostali so županovou stranou do krížku. Umelci zažili po rokoch cenzúru a šikanu. A domáci reportujú, že okolo radnice postávajú „hrubokrkí“, tak sa radšej držia bokom. Ak toto celé malo nejaký zmysel, tak v dôkaze, že počúvať ľudí sa oplatí. No zostať pri srdnatých rečiach nie je politika, to je jej koniec a zabratie úradu podnikateľmi s hnevom. Bystričania snáď už vedia, že voliť sa nemá chodiť nahnevaný.


Juncker: Únia bude reagovať, ak USA zavedú clo na dovoz ocele z Európy

HAMBURG. Európska únia (EÚ) bude reagovať, ak Spojené štáty zavedú clo na dovoz ocele z Európy. Vyhlásil to dnes predseda Európskej komisie Jean-Claude Juncker na summite lídrov G20, dvadsiatich najväčších svetových ekonomík v Hamburgu. "Ak USA zavedú clá na európsky dovoz ocele, Európa je pripravená okamžite a adekvátne reagovať," povedal Juncker novinárom. Dotkol sa aj politiky amerického prezidenta Donalda Trumpa, keď povedal, že nová obchodná dohoda medzi EÚ a Japonskom, ktorú obe strany podpísali vo štvrtok ukázala, že Európania nestavajú "ochranné múry". Trump v apríli nariadil preskúmanie, či dovoz ocele poškodzuje národnú bezpečnosť USA. V závislosti od výsledkov by následne mohli Spojené štáty obmedziť jej import. "Oceľ je dôležitá nielen pre našu ekonomiku, ale aj pre našu armádu. Ide o oblasť, v ktorej si nemôžeme dovoliť závislosť od ostatných krajín," vysvetlil Trump dôvod vyšetrovania. Ak by Biely dom z dôvodov národnej bezpečnosti zaviedol obmedzenia na dovoz ocele z Európy, išlo by o neodôvodnený krok, uviedla minulý mesiac eurokomisárka pre obchod Cecilia Malmströmová. Dodala, že Európa v takom prípade podnikne protiopatrenia.


Dúbravka organizuje upratovací piatok, vyčistiť chcú štyri problémové lokality

V Dúbravke chcú vyzbierať smeti, upraviť zeleň, vyčistiť okolie zastávok či škôl a škôlok, ale aj natrieť zábradlia.

BRATISLAVA. Vyzbierať smeti a staré lístie, upraviť zeleň, vyčistiť okolie zastávok MHD či škôl a škôlok, ale napríklad aj natrieť zábradlia. To všetko chcú stihnúť v Dúbravke, počas upratovacieho piatka, ktorý sa v posledný deň aktuálneho pracovného týždňa (24.3.) začína už od skorého rána. "Na veľké čistenie a skrášľovanie Dúbravky sme vybrali štyri problémové lokality v mestskej časti, každú v inej časti Dúbravky - okolie Materskej školy Cabanova a blízkeho ihriska, okolie Základnej a Materskej školy Nejedlého, Žatevnú ulicu a okolie Hasičskej zbrojnice v starej časti Dúbravky a tiež ulice M. Sch. Trnavského a Švantnerovu," spresnila hovorkyňa Dúbravky Lucia Marcinátová. Podľa jej slov sa okrem zamestnancov miestneho úradu do veľkého upratovania zapájajú všetky štyri základné školy v Dúbravke, materské školy, ktoré si budú upravovať svoje areály a aj stredné školy v mestskej časti - Gymnázium Bilikova či Pedagogická a sociálna akadémia Bullova.


Slovensko je v prvej trojke najviac sa rozvíjajúcich krajín v otvorených dátach

Slovensko sa dostalo medzi lídrov, za čo vďačí v podstatnej miere zvýšeniu efektivity využívania otvorených dát.

BRATISLAVA. Slovensko je v prvej trojke krajín, ktoré sa najrýchlejšie rozvíjajú v oblasti otvorených dát. Medzi trojicu lídrov Slovenská republika poskočila z minuloročného deviateho miesta. Predbehli sme tak aj krajiny V4, lepšie sú na tom len Slovinsko a Luxembursko. Vyplýva to z aktuálnych štatistík Európskeho data portálu, ktorý zbiera a spája otvorené údaje z verejného sektora. "Toto umiestnenie je vizitkou informatizácie našej krajiny. Okrem toho, že používanie otvorených údajov pomáha transparentnosti a verejnej kontrole, pomáha aj rozvíjať inovačný potenciál slovenskej ekonomiky," konštatoval podpredseda vlády SR pre investície a informatizáciu Peter Pellegrini (Smer-SD). Otvorené dáta sú elektronické údaje určené na ďalšie strojové spracovanie, ktoré štát voľne sprístupňuje pre tretie strany. Využívajú ich napríklad neziskové organizácie na tvorbu analýz alebo technologické startupy, ktoré na nich môžu stavať svoje aplikácie a služby. Príkladmi služieb postavených na otvorených dátach sú Centrálny register zmlúv alebo mapa zločinu, ktorá využíva údaje Ministerstva vnútra SR na tvorbu aktuálnych štatistík o kriminalite. Európsky data portál, vytvorený z iniciatívy Európskej komisie, rozdelil hodnotené krajiny do štyroch skupín na začiatočníkov, nasledovníkov, pokročilých a lídrov. Z krajín V4 dopadlo najhoršie Maďarsko, ktoré bolo zaradené v nasledovníckej skupine, Česko a Poľsko boli označené ako pokročilé. Slovensko sa dostalo medzi lídrov, za čo vďačí v podstatnej miere zvýšeniu efektivity využívania otvorených dát z 13 percent v roku 2015 na 87 percent v tomto roku. Zároveň je Slovenská republika popri Francúzsku, Írsku a Fínsku jednou zo štyroch európskych krajín, ktoré majú stopercentný užívateľský dosah. To znamená, že ľudia vedia, o akú informáciu ide, ak kliknú na datasety zverejnené na data.gov.sk. "Očakávam, že Slovensko bude zverejňovať čoraz viac a detailnejších otvorených údajov. Čím viac podrobností budú obsahovať, tým väčšia bude ich výpovedná hodnota, a tým lepšie aplikácie pre občanov môžu vznikať," doplnil vicepremiér. Umiestnenie Slovenska považuje aj za vizitku práce svojho úradu. "Nielen, že sme zverejnili datasety na slovensko.sk, ale máme aj Open Data API, údaje o eurofondoch sprístupnené v reálnom čase, ktoré sú jedny z najdetailnejších v Európe," dodal Pellegrini.


Na predaj je úplne prvý automobil, ponuka má však jeden háčik

Na princípe Benzovho Motorwagenu 1 fungujú autá dodnes.

STUTTGART. Ak ste niekedy rozmýšľali, ktoré auto so spaľovacím motorom vzniklo na svete ako prvé, tak odpoveď treba hľadať v počiatkoch histórie automobilky Mercedes-Benz. Konštruktér Karl Benz si dal v roku 1886 registrovať trojkolesové vozidlo, ktoré dostalo názov Benz-Patent Motorwagen 1. Ešte v ten istý rok získal Benz patent aj motor s vnútorným spaľovaním, čím sa definitívne rozbehla éra automobilov. Veď na princípe jeho spaľovacieho motora fungujú autá dodnes. Trojkolka dostala prezývku "kočiar bez koní" a už mala napríklad kľukový hriadeľ, elektronické zapaľovanie aj chladenie vodou. S historicky prvým autom nebolo problém získať viaceré prvenstvá. O ne sa v roku 1888 postarala Benzova manžela Bertha. Pracovala na vývoji automobilu spolu s manželom, no obávala sa, že projekt skončí neúspechom. Vylepšenú verziu Motorwagen 3 si preto bez vedomia Karla požičala a spolu s dvoma synmi sa vydala na prvú dlhšiu cestu autom z Mannheimu do Pforzheimu k svojej mame. S týmto roadtripom sa spája aj historicky prvé tankovanie auta. Pani Benzová jednoducho prišla do lekárne a kúpila fľašu benzínu (vtedy ešte ligroinu) a motorovú trojkolku dotankovala. Takmer 200-kilometrovú cestu napriek niekoľkým technickým problémom úspešne absolvovala a vzbudila pozornosť verejnosti. Benz-Patent Motorwagen 1 teraz ponúka priamo Mercedes prostredníctvom svojej spoločnosti All Time Stars, ktorá sa venuje predaju historických modelov stuttgartskej značky. Konkrétny kus, ktorý je na predaj nevznikol na konci 19. storočia, dokonca ani v 20. storočí. Mercedes ho totiž vyrobil ako jednu z viacerých replík v roku 2002. Tieto "namnožené" trojkolky boli určené pre muzeálne účely a historické jazdy. Síce ide o repliku, je však do detailov presná a čo je dôležité, aj plne funkčná. Trojkolka s jednovalcovým štvortaktným motorom dosahuje maximálnu rýchlosť 16 kilometrov za hodinu. Výkon je 0,67 kilowattov pri 400 otáčkach za minútu, vozidlo teda má necelú jednu koňskú silu. Replika Motorwagenu 1, teda vozidla, ktoré tvorí významný míľnik v histórii automobilov, je v bezchybnom stave a s malým nájazdom. Koľko prvý Mercedes stojí, spoločnosť tají a sumu prezradí iba skutočnému záujemcovi.


Djokovič sa zapísal do histórie. Poklonu mu zložil aj zdolaný Federer

CINCINNATI. Srb Novak Djokovič sa stal premiérovo víťazom turnaja ATP v Cincinnati a ako prvý tenista v histórii skompletizoval zbierku singlových trofeji z deviatich podujatí Masters 1000. Vo finále dvojhry si ako nasadená desiatka poradil s dvojkou "pavúka" a sedemnásobným šampiónom Švajčiarom Rogerom Federerom 6:4, 6:4. Zverenec slovenského trénera Mariána Vajdu uspel vo finále turnaja Western & Southern Open až na šiesty pokus. Novak Djokovič (10-Srb.) - Roger Federer (2-Švajč.) 6:4, 6:4 V rokoch 2009, 2012 a 2015 prehral v dueloch o cennú trofej práve s Federerom, v rokoch 2008 a 2011 bol nad jeho sily Brit Andy Murray. Djokovič si pripísal na konto jubilejný 70. titul v kariére, 31. z turnajov Masters. V minulostí dokázal vyhrať v Indian Wells, Miami, Monte Carle, Madride, Ríme, Toronte resp. Montreale, Šanghaji i v Paríži. "Je to pre mňa výnimočný moment. Po prvý raz tu stojím s trofejou z turnaja v Cincinnati, o ktorú som sa dlhé roky márne pokúšal. V uplynulom období som prežil krušné chvíle. Bol som zranený, začiatkom roka som sa podrobil operácii. Pripadá mi to ako sen, že som sa opäť dokázal vrátiť medzu absolútnu svetovú špičku a že som schopný podávať vrcholné výkony," citovala oficiálna stránka ATP slová Djokoviča. ktorý sa v rebríčku Entry posunul na šieste miesto. Srb v Cincinnati prerušil Federerovu šnúru 14 víťazných zápasov za sebou a potvrdil, že pred blížiacim sa záverečným grandslamom sezóny US Open má výbornú formu. "Blahoželám Novakovi k zápisu do tenisovej histórie. Dosiahol si významný míľnik, môžeš byť na seba hrdý," zložil Švajčiar poklonu Djokovičovi, ktorý upravil vzájomnú bilanciu s Federerom na 24:22.


Litovčania hlasujú v parlamentných voľbách. Sociálni demokrati majú konkurenciu

Litovčania sú stále veľmi podozrievaví voči Rusku a napäté vzťahy s Moskvou budú podľa očakávania pokračovať bez ohľadu na výsledok volieb.

VILNIUS. Litovčania v nedeľu volia v prvom kole parlamentných volieb, pričom vládnuci Sociálni demokrati majú vážnych súperov v konzervatívcoch a agrárnej strane. Litva, najväčšia z troch pobaltských krajín, zápasí s problémom emigrácie už od znovuzískania nezávislosti po rozpade Sovietskeho zväzu v roku 1991 a od začlenenia do Európskej únie v roku 2004. Sociálni demokrati, ktorí od roku 2012 stoja na čele koaličnej vlády, a aj opozičné strany sľubujú zvýšenie životnej úrovne v krajine s 2,9 milióna obyvateľov. Informovala o tom agentúra AP. Mnoho Litovčanov sa sťažuje, že od zavedenia meny euro v krajine v roku 2015 stúpli ceny, ale platy nie. Litvu tvrdo zasiahla celosvetová ekonomická kríza a ešte sa len spamätáva z recesie. Predvolebné prieskumy verejnej mienky ukázali, že Sociálni demokrati vedú v súboji o 141 parlamentných kresiel pred agrárnou Litovskou úniou roľníkov a zelených (LVŽS), ako aj pred konzervatívnym blokom Vlastenecký zväz - kresťanskí demokrati. Sociálnych demokratov vedie premiér Algirdas Butkevičius a konzervatívcov Gabrielius Landsbergis, ktorý sa vo veku 34 rokov pokúša stať najmladším premiérom Európy. Je vnukom Vytautasa Landsbergisa, litovskou prvou hlavou štátu po rozpade Sovietskeho zväzu. Litovčania sú stále veľmi podozrievaví voči Rusku a napäté vzťahy s Moskvou budú podľa očakávania pokračovať bez ohľadu na výsledok parlamentných volieb. Volebné miestnosti sa zatvoria dnes o 20.00 h miestneho času (19.00 h SELČ). Druhé kolo volieb sa bude konať 23. októbra v tých volebných obvodoch, kde žiaden kandidát nezíska väčšinu hlasov. Pravdepodobne žiadna strana nezíska väčšiu podporu než 20 percent hlasov voličov, takže po voľbách budú musieť nasledovať rozhovory o vytvorení koalície.


Keď sa narodila, vážila 245 gramov. Mala sa dožiť iba hodiny, no zachránili ju

Ešte nikdy sa nepodarilo, aby novorodenec s takou nízkou pôrodnou hmotnosťou prežil. Keď prišla Saybie na svet predčasne v necelom 24. týždni tehotenstva, vážila 245 gramov. Bábätká sa pritom obvykle rodia medzi 37. a 42. týždňom. Lekári v kalifornskej nemocnici preto predpokladali, že prežije zhruba hodinu a upozornili na to aj rodičov. No dievčatko, ktoré sa narodilo ešte v decembri, prepustili o päť mesiacov neskôr domov. Jej hmotnosť dosiahla 2,5 kilogramu a zotavila sa. O tomto raritnom prípade však mohla nemocnica informovať až teraz. Saybie sa narodila cisárskym rezom. Lekári jej matke, ktorá si želala ostať v anonymite, diagnostikovali preeklampsiu. Ide o tehotenskú komplikáciu, ktorá sa prejavuje vysokým krvným tlakom či opuchmi a ohrozuje matku aj dieťa. Mama novorodenca pre médiá uviedla, že z hodiny života, ktorú lekári jej dcére veštili, sa zrazu stali dve, potom deň a napokon týždeň. Podľa Registra najmenších bábätiek, ktorý vedie University of Iowa, je Saybie doteraz najmenším bábätkom, ktoré sa narodilo a prežilo. BBC uvádza, že jedna zo sestier, ktorá sa o ňu starala, to označila za zázrak. Doktori sú presvedčení, že dôvodom je fakt, že dievčatko nemalo po narodení žiadne vážne zdravotné komplikácie, ktoré súvisia s predčasným pôrodom, ako sú napríklad krvácanie do mozgu či problémy s pľúcami a srdcom. Loading
 ... Hoci zo zdravotného hľadiska je stále veľmi rizikové, keď sa dieťa narodí priveľmi predčasne a nie vždy sú prognózy optimistické, darí sa ich vďaka medicínskemu pokroku zachraňovať. Saybie je teraz držiteľkou rekordu, ktorý predtým patril dievčatku z Nemecka. To sa narodilo v roku 2015 s pôrodnou hmotnosťou len 252 gramov. Extrémne nízku pôrodnú hmotnosť mal aj novorodenec, ktorý sa začiatkom tohto roka narodil v Japonsku. S 268 gramami je považovaný za najmenšieho chlapca, ktorý dokázal prežiť predčasný pôrod. V júni 2017 sa zase v Indii narodilo dievča, ktoré vážilo len 400 gramov a v nemocnici muselo stráviť pol roka.


Saudská Arábia otvorí jemenské letisko Saná a prístav Hudajda

Do krajiny tak môže opäť začať prúdiť humanitárna pomoc.

KÁHIRA. Koalícia vedená Saudskou Arábiou vo štvrtok otvorí jemenské hlavné medzinárodné letisko v meste Saná a prístav Hudajda, aby tak umožnila dostať do krajiny humanitárnu pomoc. Zástupcovia koalície, ktorá v Jemene bojuje proti tamojším povstalcom, to oznámili v stredu. Saudská Arábia nedávno uzavrela vzdušné, vodné aj pozemné trasy do Jemenu po tom, ako tamojší povstalci vystrelili raketu na medzinárodné letisko v Rijáde. Armáde sa ju však podarilo zostreliť. Saudská Arábia aj USA tvrdia, že raketu povstalcom dodal Irán. Členovia povstaleckej skupiny Hútíov to však popreli. OSN a humanitárne organizácie vyzvali koalíciu vedenú Saudskou Arábiou, aby im umožnila prístup do krajiny, ktorú trápi okrem iného extrémny hlad a choroby. Upozornili, že blokáda situáciu ešte zhorší.


Aktivisti odovzdali v parlamente petíciu za zákaz kožušinového chovu

Aktivisti upozornili, že aj módny priemysel ukazuje, že kožušiny sú v dnešnej dobe zbytočné.

BRATISLAVA. Aktivisti zo združenia Humánny pokrok odovzdali v utorok do parlamentu petíciu s 76.840 podpismi, ktorá žiada zákaz kožušinového chovu. Petíciu spustili v marci tohto roka. Ich požiadavky si osvojila poslankyňa Národnej rady (NR) Eva Antošová (SNS), ktorá predložila novelu zákona o veterinárnej starostlivosti. Návrh obsahuje zákaz chovu a usmrtenia kožušinových zvierat na účely získania kožušín. Má sa o ňom definitívne hlasovať na aktuálnej schôdzi pléna. "Zvieratá sú na farmách vystavené extrémnej krutosti, pretože sa rozprávame o divožijúcich zvieratách, ktoré vo voľnej prírode majú životný priestor zhruba s plochou troch štvorcových kilometrov, zatiaľ čo v klietke majú necelého pol metra a delia sa oň s ďalšími dvoma zvieratami. Klietka tiež nemá podstielku," povedal v utorok novinárom predseda združenia Martin Smrek. "Sú to samotárske zvieratá, znamená to pre ne veľa stresu, frustrácie. Zvieratá sa vyslovene zbláznia," doplnil. Aktivisti upozornili, že aj módny priemysel ukazuje, že kožušiny sú už v dnešnej dobe zbytočné. Smrek doplnil, že už 13 európskych krajín zakázalo kožušinové farmy. Podľa návrhu Antošovej by mohol byť na účely získania kožušín zakázaný chov zajaca poľného, líšky hrdzavej, nutrie, činčily, norky a fretky. Novela predpokladá, že sa zakáže chov a usmrtenie králikov za účelom získania kožušín. Zákaz by sa podľa návrhu netýkal tzv. drobnochovateľov. Výnimkou v zákaze by bol teda chov a usmrtenie králikov, pokiaľ sú ich kožušiny využité na osobnú spotrebu chovateľa a jemu blízkych osôb. V novele pôvodne Antošová navrhovala aj trojročné prechodné obdobie pre existujúce chovy zvierat pre kožušiny, zmeniť by ho mala na štvorročné obdobie. "Toto prechodné obdobie je žiaducim kompromisom medzi právom na reguláciu podnikania vo verejnom záujme a právom na ochranu legitímneho očakávania podnikateľov, ktorí v dobrej viere do svojho podnikania investovali," doplnila poslankyňa v dôvodovej správe.


Cirkev a Prešovský kraj spájajú sily na pomoc Rómom

BRATISLAVA. Na východnom Slovensku vznikla neformálna rómsko-slovenská platforma ľudí angažujúcich sa v rómskych komunitách a v rôznych spoločenských oblastiach a profesiách. Záštitu nad ňou prevzali prešovský arcibiskup a metropolita Ján Babjak a prešovský predseda samosprávneho kraja Milan Majerský. Mnoho cudzincov prichádza pracovať na Slovensko a my nechceme dať príležitosť Rómom. Keď však budú mať prácu, budú vytvárať komunity, ktoré budú obohatením pre túto krajinu. Informoval o tom koordinátor projektu Savore Róbert Neupauer. Babjak poukázal na rozvíjajúcu sa misiu medzi Rómami v rámci gréckokatolíckej cirkvi. "Seriózna misijná práca pre Rómov musí ísť krok za krokom a ruka v ruke so zamestnávaním, výchovou detí a zlepšovaním hygienických podmienok," povedal Babjak. Predseda Prešovského samosprávneho kraja, kde Rómovia tvoria okolo 20 percent obyvateľov poznamenal, že zriadi kanceláriu pre rómsku problematiku. "Mnoho cudzincov prichádza pracovať na Slovensko a my nechceme dať príležitosť Rómom. Keď však budú mať prácu, budú vytvárať komunity, ktoré budú obohatením pre túto krajinu," zdôraznil s odkazom na projekt Cathing-up Regions zameraný na ekonomický rozvoj a vytváranie nových pracovných príležitostí v Prešovskom kraji. "Avšak práca, ktorá je podstatná a dôležitá, je vykonávaná v teréne, kde si Rómovia môžu uvedomiť, že sú prínosom pre spoločnosť," vyjadril sa Majerský na adresu tých, ktorí sa angažujú v rómskych komunitách. Riaditeľ Gréckokatolíckej rómskej misie Martin Mekel poznamenal, že vnímajú potrebu sieťovania Rómov a Slovákov angažovaných v rozličných spoločenských oblastiach pri práci v rómskych komunitách. Aj preto vymedzili päť oblastí, a to lokálna politika a podnikanie, sociálna práca, pastoračná práca, mládež a kultúra, vzdelávanie a školstvo. "V prípravnom tíme sme pripravili víziu, kam by sme chceli vidieť posun v týchto oblastiach v horizonte niekoľkých rokov," vysvetlil Mekel. Savore sa bude v prvom polroku stretávať v malých skupinách podľa oblastí angažovanosti a v októbri sa uskutoční plenárne zasadnutie všetkých členov tejto neformálnej platformy.


Pozrite si víťazné série Slovak Press Photo podľa kategórií (galéria)
 Slovak Press Photo
Najlepšie kategórie
 Fotogaléria

Najlepšie boli kategórie Dlhodobý dokument a Každodenný život.

BRATISLAVA. Vo štvrtok 3. októbra podvečer v Bratislave vyhlásili víťazov 8. ročníka súťaže novinárskej fotografie Slovak Press Photo. Grand Prix získal fotograf denníka SME Jozef Jakubčo za sériu Noc s prezidentkou, s ktorou zvíťazil aj v kategórii Aktualita. Medzinárodná porota spolu ocenila diela v desiatich súťažných kategóriách. V nich vybrala víťazov spomedzi samostatných fotografií aj sérií. Popritom odovzdali aj cenu pre talent roka a Grant Bratislavy. Práve fotografické série porota hodnotí ako celok - dôležitý je výber fotografií aj ich zoradenie. Víťazné série preto zachovávame kompletné aj v poradí, v akom ich fotografi prihlásili do súťaží. Pozrite si ich podľa jednotlivých kategórií.


Chorváti otočili zápas s Anglickom a o titul majstra sveta zabojujú proti Francúzsku

Online

Chorvátsko vyhralo

Ohlasy médií

Semifinále: Chorvátsko - Anglicko 2:1 pp (1:1, 0:1) Góly: 68. Perišič, 109. Mandžukič - 5. Trippier. ŽK: Mandžukič, Rebič - Walker. Rozhodovali: Cakir - Duran, Ongun (všetci Tur.), 78.011 divákov Chorvátsko: Subašič - Vrsaljko, Lovren, Vida, Strinič (94. Pivarič) - Rakitič, Brozovič - Rebič (101. Kramarič), Modrič (119. Badelj), Perišič - Mandžukič (115. Čorluka) Anglicko: Pickford - Walker (112. Vardy), Stones, Maguire - Trippier, Alli, Henderson (97. Dier), Lingard, Young (91. Rose) - Sterling (74. Rashford), Kane MOSKVA. Futbalisti Chorvátska sa stretnú s Francúzskom vo finále MS 2018 v Rusku. V stredajšom druhom zápase semifinále v moskovských Lužnikách zdolali Anglicko 2:1 po predĺžení. Sobota 14. júla - zápas o tretie miesto:Belgicko - Anglicko (Petrohrad, 16.00 h SELČ) Nedeľa 15. júla - finále:Francúzsko - Chorvátsko (Moskva /Lužniki/, 17.00 h SELČ) Angličania síce viedli od 5. minúty po góle Kierana Trippiera, po zmene strán však vyrovnal Ivan Perišič a v 109. minúte rozhodol Mario Mandžukič. Chorvátsko sa do finále svetového šampionátu prebojovalo premiérovo, jeho doterajšie maximum bolo tretie miesto z roku 1998. Anglicko prehralo v semifinále rovnako ako pri predchádzajúcej účasti v tejto fáze, v roku 1990 obsadilo štvrtú priečku. Finále je na programe v nedeľu o 17.00 SELČ opäť v Lužnikách. Duel o bronz medzi Anglickom a Belgickom sa odohrá v sobotu o 16.00 SELČ v Petrohrade.  Zlatko Dalič, tréner Chorvátska: "Ťažko sa mi hľadajú slová, no je fantázia, akým spôsobom hral a bojoval môj tím. Ďakujem všetkým hráčom. Ukázali nielen Chorvátsku, ale celému svetu, že vedia hrať futbal." Gareth Southgate, tréner Anglicka: "Na konci už niektorí hráči bojovali z posledných síl a boli sme iba desiati. Odozva priaznivcov dokazuje, že odovzdali všetko. Za krátky čas sme dosiahli veľmi veľa, v stredu sme sa však nedostali tam, kam sme verili. Momentálne sa ťažko hľadajú pozitíva, ale posilní nás to do budúcnosti. Boli sme veľmi blízko, ako sme si na začiatku ani nedokázali predstaviť." Harry Kane, útočník a kapitán Anglicka: "Pracovali sme naozaj tvrdo, naši fanúšikovia boli opäť úžasní. Bol to náročný a vyrovnaný duel, samozrejme, mohli sme niektoré situácie vyriešiť o čosi lepšie. Veľmi to bolí, momentálne cítime veľké sklamanie. Nemáme sa však za čo hanbiť, odohrali sme skvelý turnaj, a aj do posledného zápasu pôjdeme naplno." Ivan Perišič, stredopoliar a autor gólu Chorvátska, Hráč zápasu: "Opäť sme ukázali charakter. Rovnako ako v osemfinále aj vo štvrťfinále sme prehrávali a tretíkrát za sebou sme absolvovali predĺženie. Zostávame v Moskve, to bol náš cieľ. Francúzi sú favoriti finále." Mario Mandžukič, útočník a autor gólu Chorvátska: "Je to neuveriteľné, ešte si neuvedomujeme, čo sme dokázali. Nie je to dielo zázraku, zaslúžili sme si to. Iba veľké mužstvá dokážu otočiť nepriaznivý vývoj. Rovnako budeme bojovať aj vo finále." I. polčas  Anglicko vybojovalo štandardnú situáciu v blízkosti šestnástky hneď v úvodných minútach. Trippier peknou strelou prekonal múr i brankára Subašiča a veľmi rýchlo poslal Anglicko do vedenia. Angličania boli aktívnejší aj po strelenom góle, hrali v tempe, zatiaľ čo Chorváti sa doň nevedeli dostať. Naštartovať Chorvátov sa pokúsil Perišič, ktorý po rýchlom prenesení hry od Modriča na ľavú stranu vyslal prudkú strelu z diaľky. Angličania zväčša nechceli špekulovať a hrali veľmi priamočiaro, vpredu robil problémy chorvátskej defenzíve rýchly Sterling. Potom sa už pripomenuli Chorváti, center Rebiča odvrátil Stones iba k tomu istému hráčovi, ktorého strelu zneškodnil Pickford. Ďalšiu prihrávku do pokutového územia odvrátil Young dôležitým zákrokom na roh. Anglicko malo pred prestávkou ešte jednu možnosť po spolupráci Kanea a Alliho, ale Lingard s ňou nenaložil ideálne. II. polčas Chorváti odštartovali druhý polčas svižnejšie než sa prezentovali v prvom, no nestačilo to na prekvapenie obrannej línie súpera. Začínajúca prevaha Chorvátska sa naplno prejavila po vyše hodine hry. Silnú strelu Perišiča z hranice šestnástky ešte zastavil telom Walker, ale ďalší osobný súboj týchto dvoch hráčov už dopadol v prospech Chorváta - Perišič si nabehol na center Vrsaljka z pravej strany, predskočil hlavičkujúceho Walkera a nohou vyrovnal na 1:1. Rashford vybojoval v nadstavenom čase priamy kop, Kane hlavičkou nezužitkoval center Trippiera a muselo sa predlžovať. Predĺženie Chorvátsko hralo bez zmeny do 94. minúty, keď Pivarič prišiel na ľavú stranu obrany za Striniča. Po akcii Rosea a zblokovanej strele ďalšieho striedajúceho hráča Diera zahrávalo Anglicko rohový kop. Takmer z neho skórovalo, hlavičku Stonesa odvrátil na bránkovej čiare Vrsaljko. V nadstavenom čase prvého predĺženia mali obrovskú možnosť aj Chorváti, po zakončení Mandžukiča z bezprostrednej blízkosti zachránil Pickford. V 109. minúte vyhral Perišič hlavičku, Mandžukič sa odpútal od obrancov a druhú veľkú šancu už využil - 1:2. Angličania na konci nenašli dostatok síl na výraznejšiu snahu o vyrovnanie.


Danko odcestoval do Štrasburgu, vystúpi s prejavom

Zúčastní sa na konferencii predsedov parlamentov členských štátov Rady Európy.

BRATISLAVA/ŠTRASBURG. Predseda Národnej rady Slovenskej republiky Andrej Danko odcestoval vo štvrtok na dvojdňovú pracovnú návštevu Rady Európy vo francúzskom Štrasburgu, kde sa zúčastní na Európskej konferencii predsedov parlamentov členských štátov Rady Európy, na ktorej vystúpi s prejavom. V Štrasburgu sa na konferencii zúčastnia predsedovia parlamentov zo 47 členských krajín Rady Európy, ako aj hostia z viacerých susedských a pozorovateľských krajín Rady Európy. Celkovo by sa na bienálnom summite, ktorý organizuje Parlamentné zhromaždenie Rady Európy, malo zísť približne 60 šéfov zákonodarných zborov spolu s 300 ďalšími delegátmi. TASR o tom informoval odbor komunikácie s médiami a verejnosťou Kancelárie Národnej rady Slovenskej republiky. Šéfovia parlamentov by mali na podujatí diskutovať o troch témach: o spoločnom európskom domove nasledujúcich 70 rokov; o implementácii programu OSN 2030 a cieľoch trvalo udržateľného rozvoja, čiže o tom, ako môžu parlamenty prispieť k ich napĺňaniu, ako aj o ženách v politike i vo verejnej diskusii. Konferenciu otvoria predsedníčka Parlamentného zhromaždenia Rady Európy Liliane Mauryová Pasquierová a generálna tajomníčka Rady Európy Marija Pejčinovičová Buričová. Prvá konferencia na tejto úrovni sa uskutočnila v roku 1975. Odvtedy sa koná každý druhý rok, striedavo v Štrasburgu alebo v niektorom hlavnom meste členského štátu Rady Európy. Pôvodne sa konferencia mala konať v Ankare, ale po udalostiach v Turecku bolo miesto zmenené na Štrasburg. Slovensko sa stalo členom Rady Európy v roku 1993. Rada Európy bola založená v roku 1949 ako medzinárodná organizácia, ktorej cieľom je presadzovanie ľudských práv, demokracie a princípov právneho štátu v Európe.


Blanár odmieta predražený nákup CT, žiada ospravedlnenie

Miroslav Beblavý, ktorý upozornil na kúpu CT pre Žilinský samosprávny kraj, podľa predsedu kraja Juraja Blanára manipuluje, klame a zavádza.

BRATISLAVA. Predseda Žilinského samosprávneho kraja (ŽSK) a poslanec za stranu Smer Juraj Blanár opätovne odmieta tvrdenia, že župa nakúpila v roku 2011 dva CT prístroje pre nemocnice v Trstenej a Liptovskom Mikuláši predražene. "Boli sme prvý samosprávny kraj, ktorý nakupoval CT prístroje v elektronickej aukcii. Podľa odborníkov v tejto oblasti v najtransparentnejšej súťaži, aká vôbec doteraz sa môže robiť," povedal na tlačovej besede pred mimoriadnym zasadnutím parlamentného výboru pre zdravotníctvo. Poslanec Beblavý, ktorý na tender upozornil, podľa Blanára manipuluje, klame a zavádza v priamom prenose. "Ba dokonca, čo je nebezpečné, obhajuje neúspešnú firmu," vyhlásil predseda ŽSK s tým, že zrejme vystupuje ako obchodný zástupca neúspešnej firmy. Beblavý by sa mal podľa Blanára ospravedlniť. "Nie mne, ale Žilinskému samosprávnemu kraju, a všetkým zamestnancom v liptovskej nemocnici a v nemocnici v Trstenej. Žilinský samosprávny kraj v roku 2011 kúpil jedno z najlacnejších CT vôbec na trhu. Bolo to CT, ktoré v sebe malo zahrnutú aj cenu pozáručného servisu na päť rokov," povedal predseda ŽSK. O obstarávaní dvoch CT prístrojov v roku 2011 pre ŽSK informoval v pondelok na tlačovej besede nezaradený poslanec Miroslav Beblavý. Súťaž vyhrala firma INTES Poprad, s ktorou podpísal predseda ŽSK Juraj Blanár dve zmluvy. Podľa prvej z nich kúpil ŽSK 21. decembra 2011 obe CT za spolu 790-tisíc eur aj s daňou z pridanej hodnoty (DPH). O dva mesiace neskôr však Juraj Blanár podpísal s firmou INTES na základe tej istej súťaže aj zmluvu o pozáručnom servise. Sedem rokov fungovania CT prístrojov tak malo podľa Beblavého vyjsť na 2,272 milióna eur. Nezaradený poslanec upozornil, že konkurenti ponúkli výrazne lacnejší balík. "Siemens chcel za predaj prístrojov spolu 1,447 milióna eur, ale servis ponúkal za jeden cent ročne. Firma SaT Slovakia chcela 1,603 mil. eura, ale servis tiež ponúkala za jeden cent. Podľa podmienok súťaže obe firmy tento pozáručný servis museli zmluvne garantovať minimálne na päť rokov," vysvetlil Beblavý. Oproti najvýhodnejšej ponuke prišli podľa neho daňovníci o 825-tisíc eur. "Skutočná cena tak bola o 57 % vyššia ako najvýhodnejšia ponuka. Je to rovnako ako pri piešťanskom CT, kde bol prístroj najprv kúpený za milión eur, ale v neskoršej súťaži už to malo byť 1,6 milióna eur," zhrnul. Predseda ŽSK Juraj Blanár ešte v pondelok na tlačovej besede odmietol, že by pre spomínané nemocnice kúpila župa CT prístroje o 825-tisíc eur drahšie, ako mohla. V stredu ráno požiadal o zvolanie mimoriadneho zasadnutia zdravotníckeho výboru. Následne oň požiadali aj poslanci za hnutie OĽaNO-NOVA Alan Suchánek a Marek Krajčí. Ministerstvo zdravotníctva (MZ) SR predĺži lehotu na predkladanie ponúk do súťaže na centrálny nákup CT prístrojov pre zdravotnícke zariadenia o desať kalendárnych dní. Termín mal pôvodne vypršať v sobotu (15.10.). Ministerstvo po Beblavého kritike následne avizovalo, že podmienky súťaže ešte dôsledne posúdi a termín predĺži. Nie je tak vylúčené, že sa upravia. "Máme úprimný záujem o prípravu takej súťaže, okolo ktorej nebudú žiadne pochybnosti," reagovala hovorkyňa rezortu Stanislava Luptáková. Minister Tomáš Drucker (nominant Smer) pri spustení avizoval, že jej cieľom je zvýšenie miery transparentnosti aj dôvery ľudí v zdravotníctvo. Predpokladaná hodnota rámcového kontraktu je do 40,6 milióna eur, ukončenie súťaže sa očakáva v 4. kvartáli tohto roka. Ministerstvo v reakcii odmietlo viaceré Beblavého tvrdenia. "Pán poslanec tvrdí, že do druhého kola postupujú iba dvaja najlepší uchádzači z prvého kola. Všetci uchádzači, ktorí predložia ponuky v predmetnej súťaži, sa následne zúčastnia elektronickej aukcie," vysvetlila Luptáková. Poukázala na to, že ministerstvo neuzatvorí rámcovú zmluvu s jej víťazom, ako je to bežné, ale s prvými dvoma súťažiacimi. Rezort nesúhlasí ani s Beblavého požiadavkou na zníženie počtu kategórií CT prístrojov z piatich na tri. "Päť kategórií zvyšuje súťaž, menej kategórií by znamenalo vyššie náklady pre nemocnice," uviedla Luptáková. K stanoveniu počtu kategórií rezort podľa jej slov pristúpil po konzultácii s odborníkmi v oblasti rádiodiagnostiky na základe reálnych potrieb slovenských nemocníc. Rozdelenie súťaže má zabezpečiť väčší počet uchádzačov s porovnateľnými prístrojmi po technickej aj finančnej stránke. Ministerstvo tiež vylúčilo, že by súťaž umožnila špekulatívne ponuky. "Pán poslanec hovorí, že zmluva neobsahuje žiadnu klauzulu, ktorá by ho nútila súťažiť, čím vzniká priestor na možné predloženie 'špekulatívnej ponuky'. V zmysle bodu 23 súťažných podkladov predmetnej súťaže ak by bola uchádzačom predložená mimoriadne nízka ponuka, hodnotiaca komisia požiada uchádzača o vysvetlenie a neprimerane nízku ponuku vylúči," zhrnula Luptáková.


Georgea Busha staršieho opäť prijali do nemocnice

Trpí formou Parkinsonovej choroby a často ho trápia zápaly pľúc a ďalšie infekcie.

WASHINGTON. Niekdajšieho amerického prezidenta Georgea H.W. Busha v nedeľu hospitalizovali v nemocnici v štáte Maine pre problémy s nízkym krvným tlakom a pre vyčerpanosť. Na sociálnej sieti Twitter to oznámil Jim McGrath, hovorca 93-ročného bývalého najvyššieho predstaviteľa USA. Busha staršieho prijali do nemocnice Southern Maine Health Care, kde zrejme zostane niekoľko dní na pozorovanie. "Exprezident je pri vedomí a v bdelom stave a nemá žiadne ťažkosti," napísal hovorca McGrath, ktorého citovala agentúra Reuters. Bush sa pred hospitalizáciou zdržiaval v rodinnej rezidencii v Kennebunkporte v štáte Maine. V sobotu sa tam zúčastnil na podujatí amerických vojnových veteránov. George Bush starší trpí formou Parkinsonovej choroby a často ho trápia zápaly pľúc a ďalšie infekcie. Naposledy ho hospitalizovali 22. apríla v jeho domovskom Houstone, deň po pohrebe jeho manželky Barbary, s ktorou bol ženatý 73 rokov. V tamojšej nemocnici pobudol kvôli infekcii, ktorá sa rozšírila do krvného obehu, skoro dva týždne. George H.W. Bush bol šéfom Bieleho domu v rokoch 1989-93 ako 41. prezident Spojených štátov amerických. V súčasnosti je najstarším žijúcim bývalým prezidentom USA. Je tiež zároveň otcom neskoršieho amerického prezidenta Georgea W. Busha (2001-09).


Klus potvrdil pevnú pozíciu Sulíka na čele SaS

Svedčia o tom nielen volebné čísla, ale aj atmosféra vo vnútri strany.

BRATISLAVA. Richard Sulík je nespochybniteľný líder strany Sloboda a Solidarita (SaS). Myslí si to tímlíder SaS pre zahraničnú politiku a politický systém Martin Klus. „Svedčia o tom nielen čísla, ktoré kedy dosiahol vo voľbách, ale aj atmosféra vo vnútri strany. Diskutujeme o tom, akým smerom sa má strana uberať, aj kto ju má viesť. Verím tomu, že do volieb je táto otázka jasne vyriešená. Teraz potiahneme za jeden povraz a po úspešných voľbách sa môžeme baviť aj o vnútorných zmenách v strane," uviedol opozičný poslanec Národnej rady SR. Klus tvrdí, že predvolebná kampaň sa začína deň po voľbách. „Takže my sme ju začali 7. marca 2016," povedal. Podľa neho sa strana SaS za tie roky snažila urobiť všetko preto, aby dala ľuďom inú alternatívu, ako spravovať veci verejné. „Máme vypracovaný program a máme aj nositeľov programu. Teraz je to o tom, aby sme presvedčili ľudí, že zdravý rozum je najlepší recept," uviedol Klus. Súčasný líder SaS Richard Sulík ponúkol svoje miesto lídra strany aj miesto lídra na kandidátke do parlamentných volieb 2020 Robertovi Mistríkovi. Ten ponuku odmietol a SaS povedie do nadchádzajúcich parlamentných volieb súčasný líder SaS Sulík. Povedal to na výročnom kongrese strany 22. júna Sulík. Mistrík je zakladajúci člen SaS a podľa Sulíka „svedomie strany“, v marci kandidoval za prezidenta SR.


Maďarský minister použil Viedeň ako odstrašujúci príklad imigrácie

János Lázár uviedol, že viedenské ulice sú špinavšie, vládne tu väčšia chudoba a vyššia zločinnosť.

BUDAPEŠŤ. Minister riadiaci úrad maďarskej vlády János Lázár zverejnil v utorok na Facebooku video, v ktorom tvrdí, že nemenovaný okres v rakúskej metropole Viedeň sa stal v dôsledku prisťahovalectva špinavším, chudobnejším a nebezpečnejším. Informovala o tom agentúra AP. Šéf úradu vlády maďarského premiéra Viktora Orbána vo svojom videu tiež varuje, že ak maďarské opozičné strany "vpustia do krajiny migrantov", mohla by o 20 rokov aj maďarská metropola Budapešť vyzerať ako viedenská štvrť, ktorej názov vo svojom facebookovom príspevku neuvádza. "Ulice sú očividne špinavšie, vládne tu väčšia chudoba a vyššia zločinnosť. Ak ich (migrantov) pustíme k nám, bude to mať za následok kriminalitu a biedu., uviedol vo svojom videu Lázár. Podľa jeho slov v spomínanom viedenskom okrese už "belochov a kresťanov" zastupujú iba dôchodcovia, pričom "všetci ostatní (jeho obyvatelia) sú prisťahovalci". Lázár sa vo svojom videokomentári okrem iného vyjadril aj na margo viedenských škôl. "Vo Viedni je veľa škôl, do ktorých už nechodia nijakí belošskí žiaci, len deti moslimských prisťahovalcov a prisťahovalcov z Blízkeho východu," tvrdí minister riadiaci maďarský úrad vlády. Otázka prisťahovalectva je tiež hlavnou témou kampane protiimigračnej strany Fidesz premiéra Viktora Orbána pred maďarskými parlamentnými voľbami, ktoré sú naplánované na 8. apríla. Maďarský líder, ktorý dal v roku 2015 postaviť na hraniciach ploty, aby udržal migrantov mimo svojej krajiny, sám o sebe tvrdí, že chráni kresťanskú Európu pred inváziou moslimov.


Moskva sa hnevá na Britov, spálili mačku a morčatá Sergeja Skripaľa

Rusi sa domnievajú, že otrávené domáce zvieratá mohli poslúžiť ako dôkaz.

MOSKVA. Rusko v piatok vyjadrilo počudovanie nad tým, že sa britskí vyšetrovatelia rozhodli spáliť mačku a dve morčatá, ktoré našli otrávené v byte bývalého ruského agenta Sergeja Skripaľa. Ako povedala hovorkyňa ruského ministerstva zahraničných vecí Maria Zacharová, Skripaľove domáce zvieratá, ktoré sa Veľká Británia rozhodla spopolniť, "mohli byť dôležitým dôkazovým materiálom". Londýn v piatok informoval, že obeťami otravy nervovoparalytickou látkou v anglickom Salisbury sa okrem Skripaľa a jeho dcéry stali aj ich dve morčatá a mačka. Podľa britskej vlády našli oba hlodavce mŕtve po tom, čo Skripaľov dom uzavreli z dôvodu vyšetrovania. Mačku našli v takom zlom stave, že sa veterinár rozhodol pre eutanáziu, aby "ukončil jej utrpenie". Londýn reagoval na otázky zo strany Moskvy, ktorá sa už v stredu začala zaujímať o osud Skripaľových domácich zvierat. Ako vyhlásila hovorkyňa ruského ministerstva zahraničia Zacharová, Moskva má "spoľahlivé informácie", že Skripaľ mal aj domáce zvieratá. "Kde sú zvieratká? Aký je ich stav? Sú to živé bytosti, a ak bola táto toxická látka naozaj použitá u nich doma, týmto živým bytostiam to mohlo ublížiť," povedala. Skripaľa a jeho dcéru otrávili začiatkom marca v anglickom Salisbury nervovo paralytickou látkou sovietskej výroby novičok, pričom podľa Londýna šlo o útok zo strany Ruska. Obaja sú odvtedy v nemocnici, pričom Skripaľ je ešte stále v kritickom stave, no stav jeho dcéry sa zlepšuje a už začala aj komunikovať s okolím. Moskva tvrdí, že s útokom na Skripaľa a jeho dcéru nemá nič spoločné a že celá záležitosť je len provokáciou zo strany Veľkej Británie.


Aleppom sa vojna nekončí. Začínajú sa čistky a partizánsky boj

Sýrsky režim dobyl Aleppo, no nemá dosť síl, aby porazil Islamský štát.

ALEPPO, BRATISLAVA. Autobusy s obrázkami sýrskeho diktátora Bašára Asada už prichádzajú do východného Aleppa a postupne odvážajú povstalcov, ktorí súhlasili s evakuáciou. Boje o mesto sa nateraz skončili, režim ho najmä vďaka ruskej a iránskej pomoci získal znovu pod kontrolu. Vojna sa však týmto nekončí. Čo Aleppo a celú Sýriu čaká v budúcnosti? Aj keď všetci povstaleckí bojovníci odídu, v meste ostávajú civilisti. Ak teda chcú, väčšina ľudí už z mesta aj tak odišla. Vláda bude musieť medzi nimi nájsť svojich odporcov a nebude ich málo. Polovica mesta bola totiž viac ako štyri roky pod kontrolou povstalcov. Nejde len o bojovníkov, fungovala tam prakticky nezávislá štátna správa, proti diktátorovi boli aj mnohí obyčajní ľudia. Vo väčšinovo sunnitskej Sýrii totiž vládne šiitska dynastia, aspoň mierne náboženské napätie bolo v krajine vždy prítomné, sunnitské povstania režim vždy brutálne potlačil. Skúsenosti z minulosti ukazujú, že ani Asad, syn brutálneho diktátora Hafíza, nemá so svojimi oponentmi zľutovanie, čo sa ukázalo už v Aleppe alebo predtým v Hame či Homse. O čistkách hovorila aj OSN, podľa ktorej v pondelok a utorok sýrske jednotky zabíjali civilistov priamo na uliciach. "Vzhľadom na otrasnú históriu zatýkania bez súdov, mučenia a zmiznutí, samozrejme, že máme veľké obavy," vyhlásil ešte pred ukončením bojov Rupert Colville, hovorca vysokého komisára OSN pre ľudské práva. Už vtedy prichádzali správy o stovkách zmiznutých mužov, ktorí chceli využiť režimom sľubovanú amnestiu a prešli do časti mesta pod jeho kontrolou. Rodiny o nich nič nevedia. Všemocná tajná služba muchabarat má pred sebou rušné mesiace. Z Aleppa odchádzajú povstaleckí bojovníci, no vo svojom boji nekončia. Aj keď územie pod ich kontrolou sa zmenšuje, stále ovládajú napríklad provinciu Idlib. Tá je dôležitá, lebo leží na hranici s Tureckom a to im môže poskytnúť úkryt pri prípadnom bombardovaní. Provincia hraničí s Asadovým domovským regiónom pri Stredozemnom mori, prechádza ním tiež kľúčová diaľnica spájajúca Damask a Aleppo. Práve mesto Idlib by sa malo stať ďalším cieľom ruského bombardovania. Zmení sa však zloženie bojovníkov. Na začiatku občianskej vojny v roku 2011 tvorili väčšinu opozičné jednotky, až postupne využili chaos džihádisti – domáci aj zahraniční. Tí boli čoraz výraznejší, tento trend by mal pokračovať. „Najväčším porazeným pri páde Aleppa sú sýrske umiernené opozičné skupiny, ktoré v Aleppe dominovali už od začiatku konfliktu v meste v roku 2012,“ hovorí pre Bloomberg Charles Lister z Blízkovýchodného inštitútu vo Washingtone. Predpovedá, že sa zmení aj spôsob boja. Povstalci sa už nebudú snažiť udržiavať územia, keďže proti ruskému bombardovaniu nemajú šancu. „Prispôsobia sa partizánskemu štýlu boja,“ tvrdí. Bude sa to týkať aj samotného Aleppa, kde veľká časť obyvateľov stále odmieta Asadovu vládu a nezabúda, že diktátor nariadil bombardovanie ich mesta, ktoré viedlo prakticky k úplnému zničeniu celých štvrtí. Udržať si mesto pod kontrolou nebude jednoduché. Do vojny sa môžu výraznejšie zapojiť aj regionálne mocnosti. Proti budú najmä arabské monarchie z Perzského zálivu a susedné Turecko, ktoré vedú so šiitským Iránom súboj o dominanciu v regióne. Západ zrejme zasahovať veľmi nebude, najmä keď sa americkým prezidentom stane Donald Trump, ktorý v kampani otvorene hovoril, že sa treba dohodnúť s Ruskom a zamerať sa len na boj proti Islamskému štátu. Boj proti terorizmu bol síce oficiálne hlavným dôvodom zapojenia sa Ruska do občianskej vojny v Sýrii, no v skutočnosti boli doteraz cieľom prakticky výlučne provládni povstalci. Rusko aj Asadov režim považujú všetky opozičné skupiny za teroristov. Kým sa sústredili na zničenie odporu proti diktátorovi v Aleppe a Západ pomáha pri operácii irackej armády proti islamistom v Mosule, Islamskému štátu sa v Sýrii darí. Opäť získal starodávnu Palmýru. Vzhľadom na otrasnú históriu zatýkania bez súdov, mučenia a zmiznutí, samozrejme, že máme veľké obavy. Tú prvýkrát ovládol v máji 2015, zničil historický Baalov chrám a natočil popravy s každým, kto sa mu v meste postavil. Vládne jednotky však islamistov z mesta vytlačili. To už teraz neplatí. Islamský štát síce stráca územia najmä pre bombardovanie západnej koalície, to však neznamená, že úplne končí. „V tejto vojne bojuje už roky. Neustále dopĺňa svoje počty, do uniforiem oblieka deti a myslím si, že táto organizácia vydrží oveľa dlhšie, ako naznačujú niektoré správy,“ cituje TIME Charlieho Wintera z londýnskeho Medzinárodného centra pre štúdium radikalizácie a politického násilia. Na videu o tom v máji hovoril aj Abú Muhammad Adnání, dvojka organizácie, ktorý zorganizoval napríklad útoky v Paríži. „Ktokoľvek si myslí, že bojujeme za ochranu územia alebo moci, že podľa toho meriame svoje víťazstvo, sa mýli,“ povedal vtedy. V poslednom odkaze zas vyhlásil, že „Islamský štát bude porazený až vtedy, keď odstránia Korán zo sŕdc ľudí“. Potom ho zabilo spojenecké bombardovanie. Asadova armáda je po takmer šiestich rokoch bojov takisto oslabená. Mnohí vojaci dezertovali, ďalší zomreli. Rusi do krajiny neposlali peších vojakov, zasahujú len zo vzduchu, posily tak Asad dostal len od libanonského hnutia Hizballáh a z Iránu. Do dobytia Aleppa investovali veľkú energiu a teraz nemajú dostatok vojakov na boj s Islamským štátom. Režim je preto veľmi zraniteľný. Vojna sa teda ešte nekončí. Dobytie Aleppa neznamená, že utečenci, ktorí pochádzajú z tohto mesta, sa doň v najbližšom čase vrátia. Taktika ruského a sýrskeho bombardovania bola zničiť mesto a potlačiť tým odpor, ľudia sa jednoducho nemajú kam vrátiť. Podobnú taktiku Rusi zvolili v čečenskom Groznom, kde potlačili odpor tak, že mesto skončilo v troskách. V ďalších rokoch ho však zrekonštruovali a dnes ho Moskva dáva za príklad úspešnej transformácie zničeného mesta. To však Rusov stálo obrovské finančné prostriedky, ktoré teraz Sýria nemá. Navyše, vojna sa ani zďaleka neskončila a dosiahnuť v meste pokoj bude ešte nejaký čas trvať. „Vláda sa bude snažiť do istej miery obnoviť ekonomiku mesta, ale do predvojnovej veľkosti sa jej to nepodarí,“ hovorí pre SME Armenak Tokmajyan, sýrsky analytik, ktorý z Aleppa pochádza. „Na to by bolo treba obrovské investície, ľudské zdroje, infraštruktúru, zákazníkov a oveľa viac. Všetko toto vojna veľmi zasiahla a bude trvať ešte dlhé roky, kým sa všetko obnoví.“   Tento text ste mohli čítať vďaka tomu, že platíte za obsah. Vážime si to.


Nemecko odsúdilo vyjadrenia Erdogana o nacistických praktikách

Turecký prezident tiež označil Nemecko za nedemokratickú krajinu.

BERLÍN. Vedúci úradu nemeckej kancelárky Peter Altmaier odsúdil v pondelok vyjadrenia tureckého prezidenta Recepa Tayyipa Erdogana, ktorý obvinil nemeckú vládu z "nacistických praktík". Erdoganova kritika Nemecka prišla po tom, ako tamojšie úrady zakázali tureckému ministrovi vystúpiť na zhromaždení Turkov žijúcich v Nemecku. Podľa Altmaiera sú Erdoganove vyjadrenia absolútne neprijateľné. "Pokiaľ ide o právny štát, toleranciu a liberálnosť, Nemecku sa nikto nevyrovná," povedal Altmaier pre nemeckú štátnu televíziu ARD. Erdogan totiž v nedeľu povedal, že Nemecko sa oddáva "nacistickým praktikám", keď odopiera tureckým politikom právo viesť pred nadchádzajúcim tureckým referendom kampaň medzi Turkami žijúcimi v Nemecku. Turecký prezident, ktorý chce v ústavnom referende naplávanom na 16. apríla získať širšie výkonné právomoci a oslabiť vplyv parlamentu, navyše obvinil Nemecko, že je nedemokratické. Napätie, ktoré charakterizuje nemecko-turecké vzťahy už niekoľko mesiacov, eskalovalo v ostatných dňoch v dôsledku uvalenia vyšetrovacej väzby na spravodajcu denníka Die Welt Deniza Yücela v Turecku. Novinár má dvojaké nemecko-turecké občianstvo.


Summit o šéfoch inštitúcií po prerušení pokračuje, dohoda stále nie je

Nie je jasné, či už v pondelok bude známy nejaký záver.

BRUSEL. Už vyše pätnásť hodín rokujú lídri krajín Európskej únie o tom, kto obsadí kľúčové posty vo vedení EÚ. Summit začal ešte v nedeľu večer s trojhodinovým oneskorením, pred polnocou ho následne prerušili, v noci pokračovali bilaterálne a multilaterálne neformálne stretnutia. Lídri sa však stále nedokážu zhodnúť, kto nahradí v čele Európskej komisie Jeana-Claudea Junckera. Únia rozhoduje o tom, či sa bude držať prisľúbeného procesu vedúcich kandidátov jednotlivých strán. V tomto prípade majú najväčšiu šancu na zisk postov kandidát Európskej ľudovej strany (EPP) Manfred Weber či kandidát európskych socialistov Frans Timmermans. Pri jednom stole lídri ladili spoločnú pozíciu len dve hodiny, nedokázali sa však priblížiť k prijateľnému kompromisu, preto pred polnocou rokovanie prerušili. Podľa diplomatov je - či v ranných hodinách bola - opäť otvorená možnosť, že do čela Európskej komisie by sa dostal jej terajší prvý podpredseda a kandidát európskych socialistov Frans Timmermans. Práve o tom sa teraz povedie diskusia pri pracovných raňajkách. Podľa dobre informovaných zdrojov ČTK existuje "silný tlak" na to, aby bol práve holandský politik potvrdený ako kandidát Európskej rady do čela Komisie. Jednomyseľnú podporu však nemá, ako v pondelok ráno novinárom povedal taliansky premiér Giuseppe Conte. Spomínaný variant sa nepáči okrem iného českému premiérovi Andrejovi Babišovi a jeho kolegom z Poľska či Maďarska. "Naďalej budem bojovať za kandidáta na predsedu Komisie, ktorý môže Európu zjednotiť a bude rozumieť tomu, čo potrebujú štáty ako Česká republika," zopakoval ráno Babiš na twitteri svoj postoj. Timmermans je ale neprijateľný aj pre niektorých premiérov a prezidentov hlásiacich sa k Európskej ľudovej strane (EPP). Tí tvrdia, že EPP ako víťazná strana európskych volieb by mala mať právo nominovať do čela Komisie svojho človeka a neprenechávať ho konkurencii. Pred raňajkami bol však plán taký, že vedúci kandidát (spitzenkandidát) EPP Manfred Weber by sa mal už v stredu stať novým predsedom europarlamentu. Prezidenti a premiéri uvažujú tiež o tom, že dánska komisárka pre hospodársku súťaž Margrethe Vestagerová by nahradila Donalda Tuska na čele Európskej rady a novou vysokou predstaviteľkou pre zahraničnú politiku by mohla byť niekdajšia bulharská eurokomisárka so skúsenosťou zo Svetovej banky Kristalina Georgievová. Informácie ČTK teraz hovoria o približne desiatke krajín, ktoré majú k Timmermansovi z rôznych dôvodov výhrady. Tusk už dopredu avizoval, že vec okolo nominácie nového predsedu Komisie chce mať uzatvorenú v pondelok dopoludnia. Je však otázkou, či by v prípade silného odporu časti štátov nechal rozhodnúť hlasovaním, hoci na to má podľa pravidiel v tomto prípade právo. Summit sa ale obvykle snaží o konsenzuálnu dohodu. Prezidenti a premiéri chcú rozhodnúť o celom "balíku" kresiel: okrem vedenia Komisie tiež o budúcom šéfovi Európskej rady, teda nástupcovi Tuska, vysokom predstaviteľovi pre zahraničnú politiku a predsedovi europarlamentu. S vecou súvisí aj obsadenie kresla na čele Európskej centrálnej banky (ECB). Rozhovory sú vleklé a zložité, pretože lídri vyvažujú záujmy európskych straníckych rodín, snažia sa dosiahnuť rovnomerné rozloženie funkcií medzi jednotlivé európske regióny a tiež hľadajú spravodlivé zastúpenie mužov a žien. Navyše ich tlačí čas. Dohodu chcú Tusk i ďalší premiéri a prezidenti mať v pondelok, pred ustanovujúcim rokovaním nového zloženia Európskeho parlamentu tento týždeň.


Návod, kde a ako sledovať župné voľby na SME.sk

Na volebný víkend sme pripravili minútu po minúte z každej župy.

Najhlavnejšie správy, priebežný vývoj volieb, aké boli najdôležitejšie udalosti v jednotlivých krajov. Podrobné spravodajstvo z jednotlivých krajov nájdete v špecializovaných župným textoch. Tieto minúty po minúte budú prinášať správy priamo z terénu z jednotlivých krajov. V nedeľu okrem hlavného a priebežne dopĺňaného článku nájdete na SME.sk aj rozsiahlu a naživo dopĺňanú diskusiu s analytikmi, politológmi a rôznymi odborníkmi. Štartuje o 10:00.


Tretina koralového útesu vymrela. Môže za to rastúca teplota oceánu

Takéto vážne vymieranie koralov ešte vedci nevideli.

MANGILAO. Pre zvyšujúcu sa teplotu oceánu zanikla až tretina koralového útesu ostrova Guam v Tichom oceáne, zistili vedci. Denník Pacific Daily News v pondelok uverejnil tvrdenia vedcov z University of Guam, podľa ktorých vyššie teploty vody zabili medzi rokmi 2013 až 2017 až 34 percent koralového útesu ostrova. Podľa vedcov je minulosťou 60 percent útesov pozdĺž východného pobrežia Guamu. Zároveň sa vyjadrili, že takéto vážne vymieranie koralov, ako zaznamenali teraz, ešte nevideli. Štúdiu zverejnili vo vedeckom magazíne Coral Reefs. Tím agentúry Guam Coral Reef Response monitoruje útesy ostrova a v súlade s plánom obnovy z roku 2017 sa pokúša koraly oživiť. Ako uvádzajú vedci, za stúpajúce teploty vody môže celosvetovo zvýšená produkcia oxidu uhličitého. Medzi miestne faktory patria znečistenie samotného ostrova, jeho kanalizácia a plastový odpad.


Rast globálnej ekonomiky sa podľa OECD zrýchli

PARÍŽ. Rast globálnej ekonomiky by sa mal podľa najnovšej predikcie Organizácie pre ekonomickú spoluprácu a rozvoj (OECD) v tomto a budúcom roku zrýchliť na úroveň 3,9 percenta po jej zväčšení o 3,7 percenta v roku 2017. Zvyšujú sa totiž súkromné investície a rastie obchod vďaka silnej dôvere podnikateľov a domácností. OECD o svojej prognóze informovala v správe, ktorú v utorok poskytla agentúre SITA.Organizácia očakáva, že v najbližšom období ekonomický rast podporí redukcia daní a zvýšenie výdavkov v USA a predpokladaný fiškálny stimul v Nemecku. Zároveň však poukazuje na viacero rizík vo finančnom sektore a tiež rizík vyplývajúcich z posilňovania protekcionizmu."Zvýšenie napätia v obchode by poškodilo hospodársky rast a zamestnanosť. Krajiny by sa pri riešení konkrétnych problémov mali spoliehať na kolektívne riešenia, napríklad na Globálne fórum pre nadmernú kapacitu výroby ocele," povedal hlavný ekonóm OECD Álvaro Pereira. Organizácia vyzýva krajiny, aby zrýchlili štrukturálne reformy, predovšetkým v oblasti daní. Fiškálna politika vo vyspelých ekonomikách by podľa OECD mala podporovať dopyt.Hospodárstvo eurozóny podľa prognózy OECD v tomto roku posilní o 2,3 percenta a v budúcom o 2,1 percenta. Americké ekonomika podľa predikcie v tomto roku vzrastie o 2,9 percenta a v roku 2019 sa zväčší o 2,8 percenta. V prípade Veľkej Británie OECD očakáva tohtoročný ekonomický rast 1,3 percenta a v budúcom roku na úrovni 1,1 percenta. Japonské hospodárstvo by podľa organizácie malo po tohtoročnom raste o 1,5 percenta v budúcom roku posilniť o 1,1 percenta a čínska ekonomika by sa mala po raste o 6,7 percenta v tomto roku zväčšiť na budúci rok o 6,4 percenta.


Rekonštrukcia synagógy pokračuje podľa harmonogramu (fotogaléria)

Bratislavský samosprávny kraj začal synagógu rekonštruovať minulý rok v máji.

SENEC. Rekonštrukčné práce na Národnej kultúrnej pamiatke Synagógy ortodoxných v Senci pokračujú podľa harmonogramu. Po kontrolnom dni to skonštatovali zástupcovia Bratislavského samosprávneho kraja a mesta Senec, ktorí si zároveň pozreli aj výstavbu novej budovy Info pavilónu. Obe budovy by mali byť návštevníkom k dispozícii koncom roka 2020. "Súčasťou Synagógy ortodoxných v Senci bude aj expozícia dejín židovskej kultúry bratislavského regiónu. Rovnako tak bude Synagóga slúžiť ako multifunkčná kultúrna sála," priblížila riaditeľka Odboru kultúry a cestovného ruchu BSK Agáta Mikulová, podľa ktorej tak v Senci vznikne unikátny priestor pre koncerty, prednášky či workshopy.


Letecká spoločnosť Air Berlin ukázala hospodárske výsledky, skončila so stratu

Zverejnené výsledky neposkytujú pravdivý alebo férový obraz o jej finančnej situácii, keďže sú za obdobie, v ktorom ju ešte podporoval majoritný akcionár Etihad Airways.

BERLÍN. Skrachovaná letecká spoločnosť Air Berlin zverejnila svoje výsledky za 2. kvartál 2017. Upozornila však, že neposkytujú pravdivý alebo férový obraz o jej finančnej situácii, keďže sú za obdobie, v ktorom ju ešte podporoval majoritný akcionár Etihad Airways (ETAIR). Podľa týchto údajov čistá strata Air Berlin dosiahla v 2. štvrťroku 147,4 milióna eur. Kapitálová pozícia aerolínií bola na konci júna 2017 záporná na úrovni -1,95 miliardy eur, čo je nárast z -1,47 miliardy eur na konci roka 2016. Spoločnosť Air Berlin vyhlásila koncom augusta 2017 platobnú neschopnosť po tom, ako sa jej kľúčový akcionár ETAIR po rokoch strát rozhodol zastaviť jej financovanie. Hodnota aktív v účtovnej závierke Air Berlin tak už nie je platná, pretože aerolínie museli pristúpiť k výrazným odpisom. Konanie o platobnej neschopnosti sa začne koncom októbra alebo začiatkom novembra. Veľkú časť Air Berlin už kúpila najväčšia letecká spoločnosť v Nemecku - Lufthansa. O predaji zvyšných častí rokujú veritelia s EasyJet a ďalšími záujemcami. Air Berlin najnovšie požaduje náhradu škody od Etihad Airways za to, že ju nechali skrachovať. Dúfa, že získa najmenej 10 miliónov eur, povedal Frank Kebekus, správca konkurznej podstaty Air Berlin, nemeckým novinám Rheinische Post. ETAIR vlastní takmer 30-percentný podiel v Air Berlin. Spoločnosť však prehodnocuje svoje európske investície, keďže nedosiahla očakávané zisky. Aj Alitalia, ďalšia z investícií Etihad, je v konkurze a hľadá záujemcov o kúpu. Air Berlin mohli aj po auguste pokračovať v prevádzke vďaka štátnej pôžičke vo výške 150 miliónov eur. Kebekus uviedol, že dopravca by ju mohol splatiť z výnosu z predaja väčšej časti majetku Lufthanse. Aerolínie ukončia všetky lety najneskôr 28. októbra. Majitelia dlhopisov Air Berlin v hodnote viac ako 600 miliónov pravdepodobne utrpia straty, keďže ich pohľadávky prídu na rad až po tom, ako iní veritelia, vrátane zamestnancov Air Berlin, dostanú svoje peniaze. Kebekus uviedol, že asi 4000 zamestnancov aerolínií by mohlo prísť o prácu, ak nedôjde k vytvoreniu prechodnej spoločnosti, ktorá by ich dočasne zamestnávala, kým si nenájdu prácu inde.


Dánsky vynálezca Madsen dostal za vraždu novinárky doživotie

Madsen si rozsudok vypočul stojac v tichosti, jeho obhajca oznámil, že podá odvolanie.

KODAŇ. Dánskeho vynálezcu Petra Madsena odsúdili za vraždu švédskej novinárky Kim Wallovej na doživotie. V stredu o tom rozhodol súd v Kodani, informovala agentúra DPA. Ako uviedla sudkyňa Anette Burköová, spoločne s dvoma porotcami sa zhodli na tom, že Wallovej smrť bola vraždou, pretože Madsen neposkytol "dôveryhodné" vysvetlenie. Madsen si rozsudok vypočul stojac v tichosti. Jeho obhajca následne oznámil, že proti verdiktu podá odvolanie. Štyridsaťsedemročný Madsen vraždu popiera. Wallová podľa neho zomrela na ponorke nešťastnou náhodou. To, že jej telo rozštvrtil a oddelené časti zabalené v plastových vreciach následne pohádzal do mora, však pripustil. Wallová navštívila 10. augusta 2017 Madsena na jeho podomácky vyrobenej ponorke, aby s ním urobila rozhovor. O deň neskôr sa ponorka potopila v zálive Köge ležiacom juhozápadne od Kodane. Telo 30-ročnej novinárky sa nenašlo, po viac ako desiatich dňoch však vylovili z mora pri dánskom pobreží jej trup, od ktorého boli úmyselne oddelené hlava a končatiny. Neskôr sa podarilo nájsť i ďalšie časti tela, na ktorom bolo 15 bodných rán.


Turecký súd nariadil prepustiť dvoch novinárov opozičného denníka

Na slobodu sa dostane popredný investigatívny novinár Ahmet Šik z opozičného denníka Cumhuriyet.

ISTANBUL. Popredného investigatívneho novinára Ahmeta Šika, píšuceho pre turecký opozičný denník Cumhuriyet (Republika), nariadil v piatok súd prepustiť z vyšetrovacej väzby, kde sa ocitol pre údajné aktivity spojené s terorizmom. Súd v meste Silivri blízko Istanbulu tiež rozhodol o prepustení šéfredaktora tohto denníka Murat Sabunca, informovala agentúra DPA s odvolaním sa na správu tureckej štátnej tlačovej služby Anadolu. Vo vyšetrovacej väzbe naďalej zostáva Akin Atalay, predseda správnej rady Cumhuriyetu. Podľa medzinárodnej ľudskoprávnej organizácie Amnesty International, ktorá proces s novinármi a ďalšími pracovníkmi denníka sleduje, sa nasledujúce pojednávanie uskutoční o týždeň - v piatok 16. marca. Šik a Sabuncu boli vo vyšetrovacej väzbe od roku 2016 pre obvinenia z "podporovania teroristických organizácií" vrátane kurdských milícií a hnutia exilového duchovného Fethullaha Gülena, ktorému turecké vedenie pripisuje zodpovednosť za zmarený pokus o vojenský prevrat z leta 2016. Tieto obvinenia turecká prokuratúra podľa údajov agentúry AP vzniesla voči celkove 19 novinárom a iným pracovníkom Cumhuriyetu. Už pri dávnejších pojednávaniach nariadil súd časť obvinených novinárov prepustiť na slobodu až do vynesenia rozsudku. V prípade usvedčenia by mohol niektorých z nich poslať do väzenia až na 43 rokov. Denník Cumhuriyet je kritický voči vláde a v roku 2015 rozhneval prezidenta Recepa Tayyipa Erdogana zverejnením článku, podľa ktorého Turecko posielalo zbrane opozičným silám v Sýrii. Medzinárodné organizácie na ochranu slobody tlače a ľudských práv požadujú, aby boli novinári zbavení obvinení. V Turecku je v súčasnosti väznených vyše 150 novinárov a iných pracovníkov médií, čo je spomedzi krajín sveta jeden z najvyšších počtov. Mnohí z nich sú spájaní s Gülenom, zatiaľ čo v iných prípadoch ide o Kurdov a ľavičiarov kritizujúcich vládu.


Dôvera v ekonomiku eurozóny prudko vzrástla

BRUSEL. Dôvera v ekonomiku eurozóny zaznamenala tento mesiac výrazný rast a dostala sa na najvyššiu hodnotu od januára. To je prudký obrat po tom, ako v auguste klesla na 5-mesačné minimum. Informoval o tom portál RTTNews, ktorý zverejnil údaje Európskej komisie. Index ekonomického sentimentu (ESI) v eurozóne vzrástol v septembri na 104,9 bodu zo 103,5 bodu v predchádzajúcom mesiaci. Ekonómovia pritom očakávali, že hodnota indexu sa meniť nebude. Do septembra zaznamenal ESI najvyššiu hodnotu v januári tohto roka, keď dosiahol 105,1 bodu. Index spotrebiteľskej dôvery vzrástol na -8,2 bodu z -8,5 bodu v auguste, čo je v súlade s rýchlym odhadom zverejneným 22. septembra. Bol to prvý rast za štyri mesiace. Výrazne sa zlepšili nálady v priemysle. Príslušný čiastkový index sa v septembri zvýšil na -1,7 bodu zo -4,3 bodu v predchádzajúcom mesiaci, čo znamená najlepší výsledok za posledných 12 mesiacov. Ekonómovia očakávali len minimálne zvýšenie indexu na -4,2 bodu. Čiastkový index dôvery v sektore služieb vzrástol tiež, aj keď v menšej miere. Zatiaľ čo v auguste dosiahol 9,9 bodu, v septembri sa zvýšil na 10 bodov. Nálady sa zlepšili aj v sektore stavebníctva a v oblasti maloobchodu.


Výstavba Národného futbalového štadióna pomaly napreduje. Pozrite si práce

Hrubá stavba by mala stáť do konca tohto roka.

BRATISLAVA. „Tehelné pole je jedným z najdôležitejších miest Bratislavy. Miesto, ktoré patrí športu, hokeju, plávaniu, cyklistike. Som rád, že sa sem vracia aj futbal,“ vyhlásil vlani v septembri primátor Bratislavy Ivo Nesrovnal. Za účasti predstaviteľov štátu, hlavného mesta i miestnej samosprávy vtedy poklepali základný kameň výstavby Národného futbalového štadióna. Hrubá stavba by mala byť do konca tohto roka, skolaudovať by ho mali do konca roku 2018. Pojme dvadsaťdvatisíc ľudí a bude mať kategóriu 4 podľa smernice UEFA pre infraštruktúru štadiónov. „Nejdeme do žiadnej megalomanskej stavby, kapacita 40- alebo 50-tisíc divákov, o ktorej sa kedysi hovorilo, by bola prehnaná. Stačí nám štadión s asi 20-tisíc miestami, ktorý bude kvalitný a bezpečný,“ vravel premiér Robert Fico. Na výstavbu štadióna vláda odklepla podporu vo výške 75 miliónov eur. Peniaze použije na jeho odkúpenie po dokončení výstavby v roku 2018.